text:
1Chay p'unchaymi Jesusqa wasimanta lloqsispa, qocha patapi tiyaykurqan. 2Hinaqtinmi askha runakuna Jesusman asuykamurqanku, chaymi payqa boteman haykuspa tiyaykurqan, llapan runakunataq qocha patapi kasharqanku. 3Hinan Jesusqa askha imaymanata rikch'anachiy simikunapi paykunaman rimaykurqan: –Muhu t'akaq runan t'akaq rirqan. 4T'akashaqtintaq wakin muhu ñan pataman chayarqan, hinan phalaq animalkuna chayarqamuspa pallarqapurqanku. 5Wakintaq chayarqan pisi hallp'ayoq rumi-rumiman, hinaspan usqhaylla lloqsirqamurqan, pisi hallp'a kasqanrayku. 6Inti lloqsimuspataq ruphapurqan, chaymi ch'akipurqan mana saphiyoq kasqanrayku. 7Wakin muhutaq khiska-khiskaman chayarqan, khiskakunataq wiñarqospa p'ampapurqan. 8Wakin muhutaq allin hallp'aman chayaspa rururqan: wakin pachakta, wakin soqta chunkata, wakintaq kinsa chunkata. 9Pichus uyarinanpaq ninriyoqqa uyarichun, nispa. 10Hinaqtinmi yachachisqankunaqa asuykuspa Jesusta tapurqanku: –¿Imanaqtintaq runakunataqa rikch'anachiy simikunapi yachachinki? nispa. 11Chaymi Jesusqa paykunata nirqan: –Qankunapaqqa sut'inchasqan hanaq pacha qhapaqsuyu pakasqa yachaykunaqa, paykunapaqmi ichaqa mana sut'inchasqachu. 12Pipas kaqniyoqmanqa astawanraqmi qosqa kanqa, hinaqtinmi astawanraq kapunqa. Pipas mana kaqniyoqmantan ichaqa pisilla kaqninpas qechusqa kanqa. 13Chayraykun paykunamanqa rikch'anachiy simikunapi rimani. Paykunaqa qhawashaspan mana rikunkuchu, uyarishaspan mana entiendenkuchu. 14Chaymi profeta Isaiaspa rimasqan paykunapi hunt'akun. Isaiasmi nirqan: “Kay runakunaqa anchataña uyarishaspapas manan entiendenkuchu, allintaña qhawashaspapas manan rikunkuchu. 15Sonqonkutan rumiyachinku, ninrinkutan roqt'uyachinku, ñawinkutan ch'illmiykunku, mana chay hina kaqtinqa rikunkumanmi, uyarinkumanmi, sonqonkupipas entiendenkumanmi, ahinapin ñoqaman kutirikamuwankuman, ñoqataqmi paykunata qhaliyachiyman”, nispa. 16Qankunaqa kusisamiyoqmi kankichis ñawiykichiswan rikusqaykichisrayku, ninriykichiswan uyarisqaykichisrayku. 17Cheqaqtan niykichis, askha profetakunan chanin runakunapiwan rikusqaykichista rikuyta munarqanku, manataq rikurqankuchu, uyarisqaykichistapas uyariyta munarqanku, manataq uyarirqankuchu. 18Muhu t'akaqmanta rikch'anachiy simita uyariychis: 19Diospa qhapaqsuyunmanta willakuyta pillapas uyarispa mana entiendeqtinmi, saqraqa hamurqospa sonqonpi t'akasqa muhuta aparqapun. Chaymanmi rikch'akun ñan patapi t'akasqa muhuqa. 20Rumi-rumipi muhu t'akasqaqa Diospa siminta usqhaylla uyarispa kusikuywan chaskikuqkunan kanku. 21Ichaqa sonqonkupi mana allin saphichasqa kaqtinmi mana unaytachu sayanku. Diospa siminrayku llakipas, qatiykachakuypas kaqtintaq qhepaman kutirikapunku. 22Khiska-khiskapi muhu t'akasqaqa Diospa siminta uyariqkunan kanku, ichaqa kay kawsaypi afanakuymi qhapaqyayta munapakuykunapiwan, simi uyarisqankuta qonqachispa mana ruruchipunchu. 23Allin hallp'api muhu t'akasqataq ichaqa Diospa siminta uyarispa entiendeqkuna kanku, allintataq rurunkupas. Chaykunan rurunku huk muhullamanta: wakin pachakta, wakin soqta chunkata, wakintaq kinsa chunkata, nispa. 24Jesusmi paykunaman wak rikch'anachiy simita willallarqantaq: –Hanaq pacha qhapaqsuyuqa kaymanmi rikch'akun. Huk runan chakranpi allin muhuta t'akarqan. 25Ichaqa runakuna puñushanankama awqan hamuspa chirisuela qora muhuta trigo chakraman t'akaykurqan, hinaspataq ripurqan. 26Trigo wiñamuspa ruruyta qallariqtintaq chirisuela rikhurimullarqantaq. 27Chaymi kamachinkunaqa chakrayoqman hamuspa nirqanku: –Patrón, ¿manachu ch'uya muhuta chakraykipi t'akarqanki? ¿Imaynapitaq chay chirisuelari rikhurin? nispa. 28Chakrayoqtaq paykunata nirqan: –Pi awqaychá chaytaqa t'akaykun, nispa. Kamachikunataq nirqanku: –¿Munankichu t'iramunaykuta? nispa. 29Chaymi chakrayoqqa nirqan: –Ama, t'irashaspaykichisqa trigotawanmi t'irarqowaqchis, nispa. 30Trigo ichhuykama hinalla wiñashachunku, ichhuy chayamuqtinña ichhuqkunata nisaq: Chirisuelataraq ñawpaqtaqa ichhurqariychis, hinaspa marq'ay-marq'ayta wataykuychis kanaykapunapaq, trigotan ichaqa taqeyman taqenkichis, nispa. 31Jesusqa paykunaman wak rikch'anachiy simitawanmi willarqan: –Hanaq pacha qhapaqsuyuqa kaymanmi rikch'akun. Huk runan chakranpi mostaza muhuta t'akarqan. 32Chay muhuqa llapa muhumantapas aswan huch'uyllan, wiñaspataqmi llapa qorakunamantapas aswan hatun sach'aman tukun, phalaq animalkunapas hamuspan k'allmankunapi q'esachakun, nispa. 33Jesusqa paykunaman wak rikch'anachiy simitawanmi willarqan: –Hanaq pacha qhapaqsuyuqa qonchumanmi rikch'akun. Huk warmin qonchuta kinsa tupuy hak'upi chapun, hinan llapanta poqochin, nispa. 34Tukuy chaykunatan Jesusqa runakunaman rikch'anachiy simikunapi willarqan. Rikch'anachiy simikunallawanpunin paykunamanqa yachachiq. 35Chaymi profetaq willakusqan hunt'akun. Profetan nirqan: “Rikch'anachiy simikunatan rimarisaq, kay pacha kamasqa kasqanmantapacha pakasqakunatan sut'inchasaq”, nispa. 36Runakunata kacharparispataq Jesusqa wasiman haykurqan. Yachachisqankunataq Jesusman asuykuspa nirqanku: –Chakrapi chirisuelamanta rikch'anachiy simita sut'inchawayku, nispa. 37Hinan Jesusqa nirqan: –Allin muhuta t'akaqqa Runaq Churinmi. 38Chakrataqmi kay pacha, allin muhutaqmi hanaq pacha qhapaqsuyu wawakuna, chirisuelataq saqraq wawankuna. 39Chirisuela muhu t'akaq awqataq saqra, cosechataq kay tiempo p'uchukay, ichhuqkunataq angelkuna. 40Imaynan chirisuelata huñuspa ninaman kanaykapunku, chay hinallataqmi kay tiempo p'uchukapuqtinpas kanqa. 41Runaq Churintaq angelninkunata kachamunqa, hinan qhapaqsuyunmanta llapa huchallichiqkunata mana chanin ruwaqkunatawan huñuspa, 42nina rawrashaq hornoman wikch'uykunqaku. Chaypin waqaypas kiru k'achachachaypas kanqa. 43Hinaqtinmi chanin runakunaqa Dios Yayankuq qhapaqsuyunpi inti hina k'ancharinqaku. Uyarinanpaq ninriyoqqa uyarichun. 44Hanaq pacha qhapaqsuyuqa chakrapi pakasqa illamanmi rikch'akun. Chay illata tarispan runaqa astawan pakapaykun, kusisqa ripuspataq lliw kaqninta vendespa, chay chakrata rantikapun. 45Hanaq pacha qhapaqsuyuqa sumaq perlakunata rantinanpaq maskhaq runamanmi rikch'akullantaq. 46Paymi sinchi chaniyoq perlata tarirqospa, llapan kaqninkunata vendespa chay perlata rantikurqan. 47Hanaq pacha qhapaqsuyuqa challwa hap'ina llikamanmi rikch'akullantaq. Llikata lamar-qochaman challwaqkuna wikch'uykuqtinkutaq, tukuy imaymana rikch'aq challwakunata hap'in. 48Llikaman hunt'aqtinñataq qocha pataman horqomunku, hinaspan tiyaykuspa allin challwakunata canastaman akllanku, mana allinkunatataq wikch'upunku. 49Chay hinallataqmi kay tiempo p'uchukapuqtinpas kanqa. Angelkunan hamuspanku chanin runakuna ukhumanta mana chanin runakunata t'aqanqaku, hinaspan 50nina rawrashaq hornoman wikch'uykunqaku. Chaypin waqaypas kiru k'achachachaypas kanqa, nispa. 51Jesustaq yachachisqankunata nirqan: –¿Chaykunata entiendenkichischu? nispa. Yachachisqankunataq nirqanku: –Arí, Señor, nispanku. 52Chaymi Jesusqa paykunata nirqan: –Chayraykun kamachikuy simita yachachiq runaqa, hanaq pacha qhapaqsuyumanta allin yachachisqa kaspa, wasiyoq taytaman rikch'akun. Paymi kaqninkuna waqaychanamanta mosoq kaqkunatapas mawk'a kaqkunatapas horqomun, nispa. 53Jesusqa chay rikch'anachiy simikuna rimayta tukuspañan chaymanta ripurqan. 54Hinaspan Nazaret llaqtanman chayaspa sinagogankupi paykunata yachachirqan. Chaymi runakunaqa musphaspa nirqanku: –Kay runari, ¿maypitaq chaykunata yachamurqan? ¿Imaynataq milagrokunatapas ruwan? 55Payqa carpinteroq churinmi riki. Mamanpa sutinpas Marian, wawqenkunaq sutintaq Jacobo, José, Simón, Judaspiwan. 56Panankunapas llapankun kaypi tiyanku. ¿Imaynapitaq lliw chaykunataqa yachan? nispa. 57Chaymi payta mana kasurparirqankuchu. Hinan Jesusqa paykunata nirqan: –Profetaqa allin respetasqan, ichaqa llaqtanpi familianpi kaqkunallan mana respetanchu, nispa. 58Chayraykun llaqtanpiqa pisi milagrokunallata ruwarqan paypi mana iñiqtinku.
Copyright
Learn More


c: text/html

text:
1Leví ayllumanta Cohatpa miraynin Izharpa churin Coré, Rubén ayllumanta Eliabpa churinkuna Datanwan Abiramwan, Peletpa churin Onpiwanmi hatunchakuspanku 2Moisés contra sayarirqanku. Paykunawantaq huñukurqan iskay pachak phisqa chunka Israel runakuna, chaykunan karqan llaqta kamachiq qharikuna, llaqtaq huñukuyninpi umalli qharikuna. 3Paykunan llapanku, Moisés contra Aarón contrapiwan huñunakurqanku, hinaspan paykunata nirqanku: –¡Chaykamalla kachun munaychakuyniykichisqa! Llapa llaqtan Señor Diospaq t'aqasqa, payqa llapanchiswantaqmi kashan. ¿Imanaqtinmi qankunaqa Señor Diospa llaqtanta hatun atiyniyoq hina kamachinkichis? nispanku. 4Chayta uyarispan Moisesqa uyanpamanta pampaman wikch'ukurqan, 5chaymantataq Coreta llapan paywan kashaqkunatawan nirqan: –Paqarin tutamantan Señor Diosqa sut'inchanqa pichus paypa akllakusqanpas paypaq t'aqasqa kaqpas kasqanta. Chay akllakusqallantan Señor Diosqa ofrendata haywaqpaq qayllaykuchinqa. 6Qan, Coré, qanwan huñukuq runakunapiwan, incienso q'apachinakunata paqarin tutamanta apamuychis, 7hinaspa sansata churaykuspa inciensota chayman hich'aykunkichis, hinaspataq Señor Diospa ñawpaqenman apamunkichis. Mayqen qharitachus Señor Dios akllakunqa, chay qharin Señor Diospaq t'aqasqa kanqa. ¡Leví runakuna amaña hatunchakuychischu! nispa. 8Moisesqa Coreta ayllu-masinkunatawan nillarqantaq: –¡Yaw, Leví runakuna, uyariwaychis! 9¿Imanaqtintaq pisipaq hap'inkichis Israelpa Diosnin llaqtan ukhumanta akllakuspa payman qayllaykuchisqasuykichista? Paymi akllarqasunkichis paywan Tupana Karpapi llank'anaykichispaq, kay llaqtata servinaykichispaqpas. 10Señor Diosmi munarqan qanpas Leví ayllu llapan runakunapas paypa qayllanpi kanaykichista, chaywanpas, ¿sacerdote-kaytachu munapakullankichistaq? 11¿Pitaq Aaronqa pay contra chhuchupakunaykichispaq? Aswanpas kikin Señor Dios contran qanpas qanwan huñukuq runakunapas sayarishankichis, nispa. 12Chaymantataq Moisesqa Eliabpa churinkunata waqyachirqan Datanta Abiramtawan. Paykunataq ichaqa kutichirqanku: –Manan hamuykumanchu. 13Qanqa lecheq miel misk'iq askha kanan suyumantan pusamuwarqankiku kay ch'inneqpi wañunaykupaq, ¿ima astawantaq munanki? ¿Hatun atiyniyoq hinachu ñoqaykuta munaychakuyta munanki? 14Qanqa manaraqmi lecheq miel misk'iq askha kanan suyumanpas pusaykuwankikuchu, manallataq hallp'atapas uvas chakratapas qowankikuchu. ¿Mana yuyayniyoqta hinachu q'otuyta munawankiku? ¡Manan! Manan hamuykumanchu, nispa. 15Hinan Moisesqa sinchita phiñakuspa Señor Diosta nirqan: –¡Ama ofrendankuta chaskiychu! Manan ñoqaqa huk asnollankutapas paykunamanta qechurqanichu, manataq mayqenninkutapas mana allinta ruwarqanichu, nispa. 16Chaymantataq Moisesqa Coreta nirqan: –Señor Diospa ñawpaqenman paqarin asuykamunkichis qanpas qanwan huñukuq runakunapas. Aaronpas chaypin kallanqataq. 17Paykunan sapanka incienso q'apachinankuta apamunqaku, inciensotawan churaykuspa. Qanpas Aaronpas apamullankichistaq incienso q'apachinaykichista, hinaspa Señor Diospa ñawpaqenman apamunkichis iskay pachak phisqa chunka incienso q'apachinakunata, nispa. 18Hinan paykunaqa sapanka incienso q'apachinankuta hap'ispa sansata inciensotawan churarqanku, hinaspa Dioswan Tupana Karpa punkupi Moisespiwan Aaronpiwan kuska sayaykurqanku. 19Coreqa ñan karpaq ñawpaqenpi llapa llaqtata Moisés contra Aarón contrapiwan huñuykusqaña. Chayllamanmi Señor Diospa lliphlli-kayninqa rikhurirqan llapa runakunaq rikushasqan. 20Hinan Señor Diosqa Moisestawan Aarontawan nirqan: 21–¡Kay llaqtamanta t'aqakuychis, kunanpachan lliwta wañuchisaq! nispa. 22Paykunataq chayta uyarispa uyanpamanta pampaman wikch'ukurqanku, hinaspa nirqanku: –¡Ay, Diosnillayku! Qanqa llapa runakunaman kawsay qoqmi kanki. ¿Llapa llaqtapaqchu phiñakunki huk runaq huchallanmanta? nispa. 23Señor Diostaq Moisesman kutichirqan: 24–Llapan Israel runakunata niy, Corepa, Datanpa, Abirampa tiyasqanku karpakunamanta t'aqakuychis, nispa. 25Chaymantataq Moisesqa sayarispa Datanpata Abirampatawan rirqan, Israel kurak runakunapas qhepanta rillarqantaq. 26Hinan Moisesqa llapa runakunata nirqan: –Chay mana chanin qharikunaq karpankumanta t'aqakuychis, amataq paykunaq ima kaqnintapas llamiykuychischu, paqtan qankunapas paykunaq huchanku hawa ch'usaqyachisqa kallawaqchistaq, nispa. 27Chaymi llaqtaqa Corepa, Datanpa, Abirampa karpankumanta t'aqakurqanku. Datanwan Abiramwanqa karpanku punkupin sayasharqanku warmintin wawankunantin. 28Moisestaq nirqan: –Kunanmi yachankichis Señor Diospa kamachisqan tukuy kaykunata ruwashasqayta, manataq ñoqaq munasqaytachu. 29Kay qharikuna iman wañunanta wañunqaku, imaynan llapa runapas wañun hinata chayqa, manan Señor Diospa kachamusqanchu kani. 30Ichaqa Señor Dioschus mana hayk'aq rikusqanchista ruwaqtin, pampa kicharqokuspa paykunata llapan kaqninkunantinta millp'unqa, kawsashaqtaq pachaq ukhunmanpas chinkaykunqaku, chaypachan yachankichis kay qharikunaqa Señor Diosta pisichaq kasqankuta, nispa. 31Chay simikunata Moisés rimayta tukuqtinmi paykunaq kasqan cheqas pampa kicharikurqan, 32hinaspa Datanta Abiramtawan familiantintakama millp'urqan, hinallataq Coretapas lliw kaqninkunantinta runankunantinta millp'urqan. 33Pachaq ukhunmanmi kawsashaq chinkaykurqanku tukuy kaqninkunantin, pachataq kaqta wisq'akapurqan. Ahinapin chay runakunaqa Israel llaqta ukhumanta ch'usaqyachisqa karqanku. 34Muyuriqpi kashaq llapan Israel runakunataq chay runakunaq qaparisqanta uyarispanku usqhaylla ayqerqanku. Ninakurqankutaq: –¡Haku! ¡Paqtan ñoqanchistapas pacha millp'uwasunman! nispa. 35Hinallataq Señor Diosqa ninata kachamurqan, hinan chay iskay pachak phisqa chunka incienso haywaq qharikunata rupharqan. 36Señor Diostaq Moisesta nirqan: 37–Aaronpa churin Eleazarta kamachiy, ruphasqa chawpimanta incienso q'apachinakunata horqomuchun, sansan kashanmanraq chayqa karuman hich'amuchun, chaykunaqa ch'uyan. 38Huchallikusqanku hawa wañurqan chay qharikunaq incienso q'apachinankuqa ch'uyanchasqan qhepan. Chhaynaqa, chaykunamanta llaphllakunata takaychis chaywan altarta qatanaykichispaq. Chay llaphllakunaqa Israel runakunaq yuyarinanpaq señalmi kanqa, nispa. 39Hinan sacerdote Eleazarqa wañusqa qharikunaq broncemanta incienso q'apachinankuta hoqarirqan, hinaspataq llaphllakunata takaspanku altarta qatanankupaq kamachirqan. 40Chay qatasqanku llaphllata rikuspan llapa Israel runakunaqa yuyariqku Aaronpa miraynillanpuni Señor Diosman inciensota haywaqqa kasqankuta. Chay llaphllaqa yuyarichillantaqmi pipas mana Aaronpa miraynin kashaspa incienso haywaqqa Corewan runankunapiwan hina ama wañunankuta. Tukuy chaykunatan ruwarqanku Señor Diospa Moiseswan Eleazarta kamachisqanman hina. 41Qhepantin p'unchaytaq llapa Israel llaqta Moisespa Aaronpa contranpi rimayta qallarispa nirqanku: –¡Qankunaqa Señor Diospa llaqtantan wañuchishankichis! nispa. 42Llapan runataq Moisespa Aaronpa muyuriqninpi ch'aqwaq huñukurqanku, hinaspan paykunaqa Dioswan Tupana Karpata qhawarirqanku. Hinan chay rato karpata phuyu pakarqorqan, Señor Diospa lliphlli-kaynintaq rikhurirqan. 43Hinan Moisesqa Aaronpiwan karpa punkuman rirqanku, 44Señor Diostaq Moisesta nirqan: 45–¡Kay llapa runakunamanta t'aqakuychis, kunanpachan lliwta wañuchisaq! nispa. Hinan Moisesqa Aaronpiwan uyanpamanta pampaman wikch'ukurqanku. 46Moisestaq Aaronta nirqan: –Incienso q'apachinaykita apamuy, altarmanta sansata churaykuspataq inciensota hich'aykuy, hinaspa usqhaylla riy huñuykusqa kashaq runakunaman, paykunaq huchankumantataq Señor Diosmanta pampachayta mañakuy, Señor Diospa k'arak phiñakuyninmi q'oñirin, chaymi runakunaqa wañuyta qallarinña, nispa. 47Hinan Aaronqa Moisespa kamachisqanman hina usqhaylla phawarirqan huñuykusqa runakunaman. Wañuy onqoyqa runakunata wañuchisharqanñan. Hinan Aaronqa incienso q'apayta haywaspa llaqtata huchankumanta pampachachirqan. 48Chaymantataq ayakunawan, kawsaq runakunawan tupaypi sayaykurqan, hinan wañuy onqoyqa thanipurqan. 49Chaykamaqa ñan chunka tawayoq waranqa qanchis pachak runakunaña wañurqorqan, Corepa huchan hawa ñawpaqtaraq wañuq runakunaqa sapaqmi karqan. 50Wañuy onqoy thanipuqtintaq Aaronqa karpa punkuta Moisesman kutipurqan.
Copyright
Learn More

robotstxt: allowed

filter: keep


text:
1¿Imatataq tarirurqa ñawpaq abuelonchik Abrahamqa? 2Imapas rurasqallanwan Abrahamta Dios chaskiptinqa alabakunmanchá karqa, ichaqa manach Diospa qayllanpichu. 3Bibliapas paymantaqa kaynatam nin: —Diosman iñispallam Abrahamqa mana huchayoqpaqña chaskisqa karqa —nispa. 4Llamkaqqa pagontam chaskin, manam regalota hinachu aswanqa llamkasqanmantam. 5Pipas mana allin kaqta mana rurachkaspan Diosman iñikuptinqa mana huchayoqpaqñam chaskin. Iñiptillankum huchasapakunatapas Diosqa chaskin mana huchayoqpaqña. 6Imatapas mana rurachkaptillanmi mana huchayoqpaqña Diosqa chaskin, runapa kusikusqanmantam 7Davidpas nirqa: ¡Mayna kusisqam mana kasukusqanmanta Diospa pampachaykusqan runaqa! ¡Mayna kusisqam huchallankunapas Diospa pakaykullasqan runaqa! 8¡Mayna kusisqam mana huchallikuqpaqña Señorpa hapisqan runaqa! 9Hinaptinqa ¿chayna kusisqaqa kanku señalasqa judiokunallachu icha wakin mana señalasqakunapiwanchu? Ñam nirqaniña Abrahampas iñisqanraykulla mana huchayoqpaqña Diospa chaskisqan kasqanta. 10¿Haykaptaq chayqa karqa? Abrahamtaqa chaskirqa ¿judio hina señalachikuptinchu icha ñawpaqtaraqchu? Payqa chaskisqa karqa manaraq señalachikuchkaspanmi. 11Chaymantañam Abrahamqa señalachikurqa iñisqanrayku mana huchayoqpaqña Diospa chaskisqan kasqanta qawachikunanpaq. Chaynapimá Abrahamqa rikurirun mana señalachikuq llapallan iñikuqkunapapas taytan. Chayna iñikuptillankum paykunatapas mana huchayoqpaqña Diosqa chaskin. 12Arí, Abrahamqa señalasqa judiokunapapas taytanmá, ichaqa pay hina iñiqkunallapam. Chaymi churinkuna hina iñiqkunaqa qatichkanku Abrahampa manaraq señalasqa kaspa iñisqanta. 13Diosqa Abrahanmanmi mirayninkunamanwan prometirqa kay pachata herenciata hina chaskinankupaq. Ichaqa kay promesataqa qorqa manam kamachikuykunata kasukuptinchu aswanqa iñikuptillanmi mana huchayoqpaqña chaskirqa. 14Kamachikuykunata kasukuqkunalla herenciata chaskiptinqa yanqapaqñach kanman iñikuyqa hinaptinqa Diospa promesanpas manach valenmanñachu. 15Kamachikuykunaqa castigollatam apamun mana kasukuptinku. Manach pipas huchayoqchu kanman kamachikuykuna mana kaptinqa. 16Chaymi iñiptillan promesatapas Diosqa Abrahanman qorqa regalota hina chaynapi llapallan mirayninkunapaqpas cheqaptapuni chay promesa kananpaq. Kaytaqa nichkani, manam kamachikuykuna kasukuqkunallapaq chay promesa kasqantachu, aswanqa Abraham hina llapallan iñiqkunapaqpas kasqantam. Chaynapim Abrahamqa rikurirun llapallanchikpa taytanchik hinaña. 17Bibliapipas Diosmi kaynata nin: —Miraynikikunatam achka nacionman tikrasaq —nispa. Chaypi confiakuspam Abraham suyarqa. Diosqa wañuqkunatapas kawsarichinmi hinaspam riman imapas manaraq kaqkunamanta ña kachkanmanñapas hina. 18“Churiyqa manam kanmanñachu” nichkaspapas Abrahamqa Diospa prometesqanpi confiakuspam churin kananta suyarqa. Chaynapim Diospa nisqanman hina Abraham achkallaña runakunapa abuelon karqa. Diosqa kaynatam nirqa: —Wakna mana yupay atinam kanqa miraynikikuna —nispa. 19Abrahamqa yaqa pachak watayoqña kachkaspam mana churiyoq wañusqa hinaña karqa, chaynataqmi warmin Sarapas qolloqtaq karqa. Chayna kasqankuta yachachkaspapas Abrahanmi confiakurqa mana hukmanyaruspa. 20Manapunim iskayrayarqachu, Diospa prometekusqanpi confiakuspam aswantaraq kallpanchakuspa Diosta yupaycharqa. 21Chikantapas manam hukmanyarqachu hinaspam nikurqa: —Diosqa llumpay atiyniyoqmi chaymi prometekusqantaqa cumplinqa —nispa. 22Chaymi Abrahamqa mana huchayoqpaqña chaskisqa karqa. 23Chaynata Bibliapi nisqanman hinaqa manam Abrahamllatachu Diosqa chaskirqa 24aswanqa ñoqanchiktawanmi. Señorninchik Jesus kawsarichiq Diosman iñikuptillanchikmi pay mana huchayoqpaqña chaskiwanchik. 25Diospa munasqanman hinataqmi Jesuspas huchanchikkunarayku wañupuwaspanchik kawsarimurqa chaynapi mana huchayoq hina Diospa chaskisqan kananchikpaq.
Copyright
Learn More


text:
Willkawaman
Willkawaman nisqaqa (kastilla simipi: Vilcashuamán / Vilcas Huamán) huk piruwanu llaqtam, mawk'a llaqtapas, Ayakuchu suyupi, Willkawaman pruwinsyap uma llaqtanmi. .
Yuyarina
Karu puriy[llamk'apuy | pukyuta llamk'apuy]
- Inti kanchawan Willkawaman katidral
- Willkawaman usnu, Inkakunap wasichasqan usnu
Apaykachana[llamk'apuy | pukyuta llamk'apuy]
Llaqtapi paqarisqa runakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Hawa t’inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Willkawaman.


text:
1Samarikuna p'unchay pasayta, semanaj ñawpaj p'unchaynin sut'iyamuyta, María Magdalena, chay uj Mariawan ima rerqanku aya p'ampanata watukoj. 2Jallp'aqa ikhakusqa, imaraykuchus Señorpa uj angelnin janaj pachamanta urayk'amuytawan, rumita tijrarpayaspa, chay patapi tiyaykukusqa. 3Rijch'aynenqa lliuj lliujpa k'anchaynin jina kasqa, p'achantaj rit'i jina yuraj. 4Soldadostaj chayta rikuspa, manchariywan kharkatiterqanku, wañusqa jinataj wijch'ukorqanku. 5Chay angelqa warmisman nerqa: Ama manchachikuychejchu. Noqa yachani Jesusta mask'ashasqaykichejta, pichus chakatasqa karqa, chayta. 6Mana kaypiñachu. Nisqanman jina kawsarimpunña. Jamuychej, qhawaykuychej maypichus Señor churasqa karqa, chayta. 7Chantá usqhayta rispa, yachachisqasninman willamuychej: Wañusqakunamanta kawsarimpun, ñawpaqeykichejtataj Galileaman rishan. Chaypi Paywan tinkukunkichej, nispa. Chaytaqa noqa niykichej, nispa nerqa chay angelqa. 8Jinapi paykuna chay aya p'ampanamanta llojsiytawan, mancha manchalla, jatun kusiywantaj, usqhayta rerqanku Jesuspa yachachisqasninman willamoj. 9Jinata rishajtinku, Jesús rikhurispa, paykunata napaykorqa. Paykunataj qayllaykuytawan, chakisninta ojllaykorqanku, yupaycharqankutaj. 10Jesustaj paykunata nerqa: Ama manchachikuychejchu; rispa hermanosniyman willamuychej Galileaman rinankuta. Chaypi rikuwanqanku, nispa. 11Warmis rinankukama, wakin soldados llajtaman rispa, kuraj sacerdotesman willamorqanku chay tukuy imamanta. 12Kuraj sacerdotestaj, kuraj runaswan tantaykukuspa, yachachinakorqanku. Chantá soldadosman ashkha qolqeta lluk'iykuspa, 13nerqanku: Qankunaqa niychej: Yachachisqasnin tuta jamuspa, Jesuspa ayanta suwasqanku, puñunaykukama, nispa. 14Kamachej chayta yachajtenqa, noqayku paywan parlasqayku, ama imanasunaykichejpaj, nispa. 15Chantá chay soldadosqa qolqeta jap'iytawan, kikinta ruwarqanku, yachachisqa kasqankuman jina. Chay ruwasqankutaj kunan p'unchaykama willakun judíos ukhupi. 16Chantá chunka ujniyoj apostolesqa Galileaman rerqanku, maymanchus Jesús kamacherqa rinankuta, chay orqoman. 17Jesusta rikuspataj yupaycharqanku, wakinrí iskayrayarqanku. 18Chantá Jesús qayllaykuspa, paykunata nerqa: Dios Tatayqa kamachina tukuy atiyta qowan janaj pachapi, kay pachapipis. 19Chayrayku rispa, tukuy laya runasta yachachisqasniyman tukuchimuychej, bautizaspa Dios Tataj, Dios Churej, Dios Espíritu Santoj sutimpi. 20Yachachimuychej paykunaman imatachus Noqa kamacherqaykichej, chayta paykunapis kasunankupaj. Chantá yachaychej, Noqa qankunawan tuta p'unchay kasqayta, kay pacha tukukunankama.
Copyright
Learn More


text:
1¡Señor Diosman mosoq takita takiychis, musphanakunata ruwasqanrayku! ¡Ancha atiyninwan sinchi kallpanwanmi atiparqan! 2Señor Diosmi atipasqanta willarqan, suyukunamanmi chaninchaq kasqanta rikuchirqan. 3Israel runakunatan munakuspa paykunapaq hunt'aq kaspa yuyarirqan. Lliw teqsimuyuntinmi Diosninchispa atipasqanta rikurqan. 4Kay pachantinpi tiyaqkuna, Señor Diosman kusisqa takiychis. Señor Diosman kunkayoqta takiychis. 5Señor Diosta arpawan yupaychaychis, arpata waqachispa q'achu kunkawan takiychis. 6Reyninchis Señor Diospa ñawpaqenpi kusikuychis, pututukunata cornetakunata tocaychis. 7Lamar-qocha qaparichun, llapa chaypi kaqkunapas q'ochukuchun, teqsimuyuntinpas chaypi tiyaqkunapas qaparichun. 8Mayukuna t'aqllakuchunku, orqokuna llapalla kusikuchunku, 9Señor Diospa ñawpaqenpi takichunku, payqa kay pachata kamachinanpaqñan hamushan. Paymi runakunata kuskachaspa kamachinqa, llaqtakunatapas chaninchaspa kamachinqa.
Copyright
Learn More


text:
1Antiokiyapi Jesukristuta kreyikkunapi tiyarkan Tata Diospa rimananta yachachikukkuna. Paykunaka karkansapa Bernabewan Simon. Chay Simonpa suk shutin karkan Yana. Chaymanta suk yachachikuk karkan Sirene llaktamanta Lusio. Suk karkan Manaen. Payka Galileapa kamachikuknin Herodeswan tantalla wiwadu karkan. Chaymanta suk yachachikukka karkan Saulo. 2Suk diyana paykunaka mana nimata mikushpa Señorninchi Jesukristuta kuyaykarkansapa. Chaypina Tata Diospa Espiritun willarkansapa: —Ñukaka Bernabeta Saulota akllashkani chikan llaktakunaman rinankunapa yachachikuk. Chayrayku paykunata kachaychi munanaynita ruranankunapa. 3Chaypina paykunaka mana mikushpa sukaman orashpankuna Saulopa Bernabepa umankunapi makinkunata churarkansapa Tata Dios yanapanankunapa. Chaymanta kacharkansapa. 4Chaymanta Tata Diospa Espiritun kachaptin Bernabewan Sauloka rirkansapa Seleusia llaktaman. Chay llaktamanta suk barkupi urayarkansapa Chipre ishlaman. 5Juan Markosta pusharkansapa puriyninkunapi yanapanankunapa. Chaymanta Chiprepi chayashpankuna chay kocha mañanpi Salamina llaktapi yaykurkansapa. Chaypina judiyukunapa tantanakunankuna wasipi kallarirkansapa Tata Diospa rimananta yachachikuyta. 6Chaymanta llaktan llaktan yachachikuypi tukuy chay ishlata purishpankuna chayarkansapa Pafos llaktapi. Chaypi suk judiyu ñakakuk runa Bar Jesusta tarirkansapa. Griego rimaypi chay shutika Elimas. Payka sukaman llullakushpa rimak Tata Dios willashkanta yachachikuykananta. 7Chay llulla likidu runaka chay ishlapi kamachikuk runa Sergio Paulopa yanapaknin karkan. Sergio Pauloka sukaman yachaysapa runa karkan. Chayrayku Tata Diospa rimananta uyarinayashpa Bernabeta Saulota kayachirkansapa. Saulopa chikan shutin Pablu karkan. 8Chashna chay kamachikuk runa Bernabeta Saulota kayachiptinkuna chay ñakakuk Elimaska micharkansapa ama yachachikunankunapa. Payka manami munarkanchu chay kamachikuk runaka Jesukristuta kreyinanpa. 9Chaypina Tata Diospa Espiritun yanapaptin Pabluka chay ñakakuk runataka allita chapashpa willarkan: 10—Sukaman llulla likidu uchallikuk runami kanki. Supaypa munananllata rurashpa kawsanki. Mana munankichu ni pi allita rurashpa kawsananta. ¿Imapatí Tata Diosta katikkunata pantachichinki? 11Kunanka Tata Dios kastigashunki. Kunanmantapacha suk tiempukaman mana kawakuy atipak kiparinki. Nima intita atipankichu kawayta. Chashna Pablu willaptin chay ratu Elimaska mana kawakuy atipak kiparirkan. Chaypina maskarkan suk runata makinmanta apishpa purichinanpa. 12Chay kamachikuk runaka chayta kawashpa Jesukristuta kreyirkan. Sukaman almirarkan Pablu Jesukristu yachachikushkanta yachachikuptin. 13Chaymanta Pafos llaktamanta llukshishpa Pabluka chay purikmasinkunawan barkupi rirkansapa Perge llaktaman. Chay Perge Panfilia partipi karkan. Chaypina Juan Markoska mana paykunawan rinayashpa Jerusalenman kutirkan. 14Bernabewan Pabluka Pergemanta llukshishpa Pisidia partipi tiyak Antiokiya llaktaman rirkansapa. Chaypina samana diya judiyukunapa tantanakunankuna wasipi yaykushpa tiyarirkansapa. 15Chay wasipi kamachikuk runakuna Moisespa killkadunta ñawpa yachachikukkunapa killkadunta leyirkansapa. Chayta leyishkankunawasha Bernabewan Pabluta willarkansapa: —Wawkinikuna, kay runakunata yachachinayashpaykichika imatapish kaptin willaychi. 16Chashna willaptinkuna Pabluka atarishpa makinwan señata rurashpa upallayanankunapa willarkansapa: —Judiyumasinikuna, chaymanta tukuy mana judiyu Tata Diosta kuyakkuna, allita uyariwaychi yachachiptinikuna. 17Tata Diosninchika ñawpa awilunchikunata akllarkansapa. Egipto llaktapi mana llaktayukshina kawsaykaptinkunallara Tata Dios yanaparkansapa aypata miranankunapa. Chaymanta Tata Dios sukaman sinchita yanaparkansapa Egiptomanta llukshinankunapa. 18Egiptomanta llukshishpankuna chusku chunka watata chunlla chakidu pampapi purishpa kawsarkansapa. Mana allita rurashpa kawsaptinkunapish Tata Dioska kuydarkansapalla. 19Chaymanta Kanaanpi chayaptinkuna Tata Dioska yanaparkansapa kanchis llaktakunata kulluchinankunapa. Chaymanta chay terrenunkunata chay ñawpa awilunchikunata kurkansapa. 20Chaymanta chusku pachak pichka chunka watakunata Samuelpa tiempunkaman Tata Diospa churashkan jueskunapa mandunpi kawsarkansapa. 21Chaymanta ñawpa awilunchikuna Tata Diosta roygarkansapa suk runata churananpa sinchi kamachikukninkuna kananpa. Tata Dioska almitishpa Saulta churarkan chusku chunka watata sinchi kamachikukninkuna kananpa. Saulpa tatan karkan Sis Benjaminpa ayllunmanta. 22Chaymanta Tata Dioska Saulta wishchurkan amana kamachikuk kananpa. Davidtana churarkan kamachikuk kananpa. Tata Dioska Davidpa rimarkan: “Isayipa wambran David kuyanakukmasini. Paymi tukuy munanaynita ruranka.” 23Chaymanta Jesuska chay kikin Davidpa mirakninmanta karkan. Unay tiempumantapacha Tata Dioska rimarkan suk salvakuk runata kachamunanta. Pay rimashkanshina Jesusta kachamurkan judiyu runakunata salvawananchikunapa. 24Manarapish Jesus yachachikuyta kallariptin Juan judiyumasinkunata yachachirkansapa uchankunamanta wanashpa bawtisakunankunapa. 25Wañunan diyakaman Juanka tukuy runakunata willarkansapa: “Ñukaka manami chay shuyanaykichi runachu kani. Payka ñukamanta washatami shamunka. Ñukamanta ashwan tukuy laya yachak kaptin ñukaka manami animukunichu ushutan waskanta paskayta.” 26Pablu yachachikuyllapi katirkan: —Wawkinikuna, Abrahammanta mirakmasinikuna, chikan llaktamanta Tata Diosta kuyak runakuna, allita uyariwaychi. Tukuy kankunata yachachiykichi Tata Diospa wambran Jesukristu salvakuk kananta. 27Jerusalenpi kawsak runakunawan tukuy paykunapa kamachikukninkuna Jesusta kawashpankunapish mana yacharkansapachu pimi nishpa. Tukuy samana diyakuna tantanakunankuna wasikunapi ñawpa yachachikukkunapa killkadunkunata leyishpankunapish mana entiendirkansapachu. Chayrayku chay killkadunpi rimananshina Jesusta wañuchichirkansapa. 28Jesuspa mana nima uchanta tarishpapish Pilatota willarkansapa wañuchichinanpa. 29Chaymanta Tata Diospa killkadunpi rimashkantashina rurashkankunawasha suk runakuna Jesuspa kuerpunta krusmanta urayachimushpa pamparkansapa. 30Chaymanta Tata Dios Jesustaka kawsachimurkan. 31Chaypina aypa diyakunata Jesuska purikmasinkunapi rikurirkan. Jesus manara wañuptin paykunaka Galileamanta Jerusalenman katirkansapa. Kunanka paykunami Jesus kawsakta kawashkankunata yachachikuykansapa. 32Ñukaykunapish kay allima rimanata willaykaykisapa. Tata Dios ñawpa awilunchikunata willashkankunata ñami rurashkana. 33Tata Dios Jesusta kawsachimushpa chay awilunchikunata willashkanta ñami rurashkana. Kunanka ñukanchikuna chay ñawpa awilunchikunapa mirakninkuna kashpanchikuna chay Tata Dios rurashkantaka kawashkanchisapana. Chay ishkaynin salmopi Tata Dios Jesusta willarkan: “Kanka wambraynimi kanki. Kantami akllashkayki kamachikuk kanaykipa.” 34Ñawpa tiempu Tata Dioska rimarkan Jesusta kawsachimunanta ama kuerpun usunanpa. Killkadunpi rimarkan: “Ñuka mana llullachishpa Davidta alli willashkaynita rurasha.” 35Chaymanta chikan salmopipish Davidka killkarkan: “A, Tata Dios, mana munankichu akllashkayki sirvishukpa kuerpun usunanpa.” 36Wawkinikuna, yachankichi Davidka mana kikinpachu chayta rimarkan. Tata Dios willaptin Davidka tukuy chay tiempun kawsak runakunata yanaparkansapa. Chaymanta wañuptin maypicha tatanta awilunkunata pampashkankunapi pamparkansapa. Chashna pampaptinkuna paypa kuerpunka usurkan. 37Chaymanta Tata Dios Jesusta kawsachimuptin kuerpun mana usushkachu. 38Wawkinikuna, kunan yachanaykichi tiyan Jesus wañushkanmanta kawsamushkanrayku Tata Dios uchaykichimanta perdonashunkichi. Chayllatami ñukaykunaka yachachiykaykichi. 39Moisespa kamachikushkankunata kasushpaykichipish mana atipankichichu uchaykichimanta salvanakuyta. Jesusllata kreyiptikichi Tata Dioska perdonashunkichi. 40Chayrayku yachachishkaynikunata allita kasuychi ama Tata Dios kastigashunaykichipa chay ñawpa yachachikuk killkadunpi rimashkankunashina. Kashna Tata Dios rimashkanta killkarkansapa: 41“Allita uyariwaychi, kankuna mana munawashpa asichiwak runakuna. Manchakushpa nitikuychi. Kawsaykanaykichi tiempu sukaman almirana layata kastigashkaykichi. Suk runa chay kastiganaynita willashuptikichipish mana kreyinkichichu.” 42Chashna Pablu yachachikushkanwasha chay judiyukunapa tantanakunankuna wasimanta chay purikmasinkunawan llukshirkansapa. Chashna llukshiptinkuna chay mana judiyu runakunaka roygarkansapa suk semanakaman samana diyapi paykunallata yachachinankunapa. 43Chay roygak mana judiyukuna Moisespa kamachikunankunata kasushpa iden judiyushina kawsaksapa. Chaypina chay tantanakunankuna wasimanta llukshishpankuna paykunaka aypa judiyukunawan Pabluta Bernabeta katirkansapa. Chaypina Pablu Bernabewan paykunataka yachachirkansapa Tata Diosta kuyashpa mana shaykushpa katinankunapa. 44Suk semana washan samana diya yaka tukuy chay llaktapi kawsakkuna tantanakurkansapa Tata Diospa rimananta uyarinankunapa. 45Chay aypa mana judiyu runakuna tantanakuptinkuna chay judiyukunaka sukaman piñakurkansapa. Pabluta washanchashpa rimarkansapa yachachikunan mana alli kananta. 46Chaypina Pabluka Bernabewan mana nima manchakushpankuna aynirkansapa: —Tata Dios kachamuwashkasapa mana chikan runakunata yachachishpaynikunara judiyu runakunallata paypa rimananta yachachinaynipasapa. Chaymanta kankuna yachachinaynikunata mana munashpaykichi kikikichilla mana munankichichu Tata Dioswan mana tukuyniyukta kawsayta. Chayrayku kunanka rinisapa mana judiyu runakunata yachachik. 47Tata Dioska chaytapish willawashkasapa: “Ñukaka kanta lustashina churashkayki tukuy karu llaktakunapi yachachikunaykipa. Chashna yachachikuptiki tukuy kay allpapi kawsakkuna yachankasapa ñuka salvakuk kanaynita.” 48Chayta uyarishpankuna chay mana judiyu runakunaka sukaman kushikushpankuna rimarkansapa: —Pabluwan Bernabe yachachiwaykananchikunaka sukaman allimami. Chaypina Jesukristuta chaskinayak runakuna payta kreyirkansapa mana tukuyniyukta paywan kawsanankunapa. 49Chashna modomanta tukuy chay partipi Pabluwan Bernabeka yachachikurkansapa Jesukristu salvakuk kananta. 50Chayrayku suk judiyukuna paykunata sukaman piñayarkansapa. Tata Diosta kuyak warmikunata chay llaktapa kamachikukninkunata willarkansapa Pabluta Bernabeta sufrichishpa chay llaktamanta karkunankunapa. 51Chashna karkuptinkuna paykunaka chakinkunamanta susyakunata urmachishpankuna chay llaktamanta llukshirkansapa. Chayta rurashpa chay runakunata yachachiykarkansapa uchasapakuna kanankunata. Chay llaktamanta llukshishpankuna rirkansapa Ikonio llaktaman. 52Chaykamanka chay kreyikuk runakunaka kushikuypuru karkansapa Tata Diospa Espiritun yanapaptinkuna.
Copyright
Learn More


text:
1Chay hinallataqmi Señor Diosqa allin yachaq artesanokunaman yachaytapas yuyaytapas qorqan karpatapas tukuy imaymanantinta ruwanankupaq. Chay hinaqa, Bezaleelpas, Aholiabpas, chay artesanokunapas Señor Diospa kamachikusqanta hinan ruwanqaku, nispa. 2Hinan Moisesqa waqyarqan Bezaleelta Aholiabtawan llank'ayta munaq llapa allin yachaq artesanokunatawan, paykunamanmi Señor Diosqa yachayta qorqan. 3Paykunan Moisesmanta chaskirqanku Israel runakunaq llapa ofrenda apamusqankuta, karpata ruwanankupaq. Israel runakunataq sapa paqar tukuy sonqo ofrendata apamusharqanku. 4Hinan karpapaq tukuy ruwaq llapa yachayniyoqkunaqa ruwasqankuta saqeykuspakama rirqanku, 5hinaspan Moisesta nirqanku: –Llaqtaqa aswan askhatan apamushan Señor Diospa kamachikusqanta ruwanapaq, nispa. 6Chaymi Moisesqa karpa-karpantinpi willachirqan: –Amaña pi qharipas warmipas karpapaq ofrendata apamuchunkuñachu, nispa. Chhaynatan llaqtata hark'arqan astawan ofrendata apamunankuta. 7Llapanta ruwanapaqqa tukuy imapas askhapunin karqan, puchurqanraqmi kanpas. 8Llank'aqkuna ukhupi kusa away yachaqkuna chunka cortinamanta karpata ruwarqanku, chaykunan awasqa karqan ñañuy-ñañu linomanta, llawlli-puka q'aytumanta, sani-puka q'aytumanta, rawraq-puka q'aytumantawan. Chaykunatan querubinkunaq rikch'aynin munay pallayniyoqta awarqanku. 9Sapanka cortinan chunka iskayniyoq metro phisqa chunka centímetro sayayniyoq karqan, iskay metro anchoyoqtaq. Llapa cortinan chay sayaykama karqan. 10Phisqa cortinatan ch'antaspa sirarqanku, kaqllatataqmi wakin phisqa cortinatapas ch'antaspa sirarqanku. 11Hinaspan ñawpaq t'aqa tukukuy cortina puntapi llawlli-puka q'aytu ninrichasqakunata churarqanku, iskaykaq t'aqa cortina puntapipas churallarqankutaqmi. 12Phisqa chunka ninrichasqakunatan ñawpaqkaq t'aqa cortinapi ruwarqanku, phisqa chunka ninrichasqallatataq iskaykaq t'aqa cortina puntapipas. Ninrichasqakunaqa chimpapurantinmi karqan. 13Ruwallarqankutaqmi phisqa chunka qori ganchotapas, chaykunawanmi iskaynin t'aqa cortinata huñuykurqanku, chhaynapin ch'ulla karpalla kapurqan. 14Bezaleelqa karpata qatanapaq ruwallarqantaqmi cabra suphumanta chunka hukniyoq cortinakunatapas. 15Sapanka cortinan chunka kinsayoq metro phisqa chunka centímetro sayayniyoq karqan, iskay metro anchoyoqtaq. Llapa cortinan chay sayaykama karqan. 16Phisqa cortinatan ch'antaspa sirarqan, soqta cortinatapas ch'antaspallataq sirarqan. 17Ñawpaq t'aqa tukukuy cortina puntapipas ruwallarqantaqmi phisqa chunka ninrichasqakunata, iskaykaq t'aqa tukukuy cortina puntapipas phisqa chunka ninrichasqakunallatataq. 18Ruwallarqantaqmi phisqa chunka bronce ganchokunatapas qatata huñunapaq, ch'ullalla kananpaq. 19Karpapaqqa ruwallarqantaqmi qatata puka teñisqa anejo qarakunamanta, patanpaqpas llamp'uy-llamp'u qarakunamanta huk qatata. 20Karpapaqqa ruwallarqantaqmi acacia tablamanta marcokunata, chaykunatan allinta sayachirqan. 21Sapanka marcon tawa metro phisqa chunka centímetro sayayniyoq karqan, soqta chunka phisqayoq centímetro anchoyoqtaq. 22Sapanka marcon iskay chakiyoq karqan. Chay hinatan llapa marcota karpapaq ruwarqan. 23Marcokunataqa kay hinatan karpapaq ruwarqan: Iskay chunka marcota uray ladopaq. 24Ruwallarqantaqmi tawa chunka qolqe sayanata iskay chunka marcopaq, sapanka marcopaq iskay sayanata iskaynin chakipaq. 25Hinallataq karpaq hukkaqnin ladopaqpas, wichay ladopaqpas, iskay chunka marcokunata ruwarqan, 26tawa chunka qolqe sayanantinta ruwarqan, sapanka marco iskay sayanayoq kananpaq. 27Karpaq qhepanpaqtaq, inti haykuy ladopaq, soqta marcota ruwarqan. 28Iskay marcotawan karpaq qhepa esquinankunapaq ruwarqan. 29Chay marcokunaq uranmi anchorisqa karqan, umantaq huk anillollaman suskhurqan, chhaynatan ruwarqan chay iskay marcotapas iskaynin esquinapaq. 30Chay hinaqa, pusaq marcon karqan chunka soqtayoq qolqe sayanayoqkama, sapanka marco iskay sayanayoqkama. 31Ruwallarqantaqmi acacia kurkumanta phisqa suskhuq k'aspikunata karpaq huknin lado marcokunapaq, 32hinallataq phisqa suskhuq k'aspikunata karpaq hukkaqnin lado marcokunapaqpas, phisqa suskhuq k'aspikunata karpaq qhepan lado marcokunapaqpas, inti haykuy ladopaq. 33Ruwallarqantaq chawpinta puriq k'aspitapas huk esquinamanta huk esquinakama marcokunaq kuskanninta suskhunanpaq. 34Hinamantataq chay marcokunata qori llaphllawan k'uyurqan, ruwallarqantaqmi qori argollakunatapas, chay argollakunanta k'aspikuna suskhunanpaq. Chay suskhuq k'aspikunatapas qori llaphllallawantaqmi k'uyurqan. 35Ruwallarqantaqmi cortinatapas llawlli-puka q'aytumanta, sani-puka q'aytumanta, rawraq-puka q'aytumanta, ñañuy-ñañu linomantawan, chaytaqa querubinkunaq rikch'aynin munay pallayniyoqtan ruwarqan. 36Hinaspan qori ganchokunawan chayta warkurqan qoriwan k'uyusqa tawa sayaq acacia k'aspikunaman, chaykunapaqmi tawa qolqe sayanakunata ruwarqan. 37Huk cortinatapas karpa punkupaq ruwallarqantaqmi llawlli-puka q'aytumanta, sani-puka q'aytumanta, rawraq-puka q'aytumanta, ñañuy-ñañu linomantawan, munay pallayniyoqta. 38Ruwallarqantaqmi phisqa sayaq k'aspikunatapas ganchoyoqtakama phisqa bronce sayanakunantintakama, sayaq k'aspikunaq umantataq suskhuq k'aspinkunatawan qoriwan k'uyurqan.
Copyright
Learn More


text:
1Ahazqa iskay chunka watayoqmi karqan kamachikuyta qallarishaspa, kamachikurqantaq Jerusalenmanta chunka soqtayoq watata. Payqa manapunin Señor Diospa munayninman hinachu ruwarqan, manan ñawpa taytan David hinachu ruwarqan, 2aswanpas imatachus Israel reykuna ruwarqan chay hinatan paypas ruwallarqantaq. Baal diospa rikch'ayninkunatan unuyachispa yupaychanapaq ruwakurqan. 3Ben-hinom wayq'opin sacrificiokunata ruphachirqan, wawankunatapas sacrificiopi haywaspa ruphachirqan, mana iñiq runakunaq millay ruwasqanman hina, chay mana iñiq runakunatan Señor Diosqa wikch'usqa Israel runakunaq qayllanmanta. 4Hinallataq sacrificiokunata haywarqan, inciensotapas q'apachirqan wak'a dios yupaychana altarkunapi, moqo patakunapi, llapan k'allmasapa sach'a chakikunapi ima. 5Chaymi Diosnin Señor Diosqa Siria suyu reyman Ahazta hap'ichirqan, Siria runakunataq pasaqta atipaspanku, askha runata presota hap'ispa Damasco llaqtaman aparqanku. Chay hinallataq Israel reymanpas hap'ichirqan, hinaqtinmi paypas pasaqta atipallarqantaq. 6Remaliaspa churin Israel rey Pekaqa, Judá suyu runakunatan huk p'unchayllapi wañuchirqan pachak iskay chunka waranqa allin maqanakuq qharikunata, ñawpa taytankuq Diosnin Señorta Judá runakunaq saqerparisqan hawa. 7Efraín ayllumanta allin maqanakuq qhari Zicripas wañuchillarqantaqmi Judá reypa churin Maasiasta, reypa wasinpi kamachikuq Azricamta, reyman qatiq kaq Elcanatawan. 8Israel reykunaqa Judá suyu wawqenkunatan presota hap'ispa Samaria llaqtaman aparqanku iskay pachak waranqata, warmikunata, erqekunata ima. Apallarqankutaqmi llat'anasqanku askha kaqninkunatapas. 9Hinan Israel ejército Samaria llaqtaman kutiykapushaqtin, Señor Diospa huk profetan Oded sutiyoq paykunaman qayllaykuspa nirqan: –Ñawpa taytaykichispa Diosnin Señormi Judá contra phiñakuspa qankunaman hap'ichirqasunkichis, qankunataq ichaqa phiñakuypi rawrarisparaq mana khuyapayaykuspa paykunata wañuchirqankichis, chaytan Diosqa qhawarin mana allinniykichispaq. 10Kunantaq yuyaykunkichis Jerusalenpi tiyaq Judá suyupi tiyaq qharikunata warmikunatapas kamachiykichis kananpaq, ¿manachu qankunapas reparakunkichis Diosniykichis Señor Dios contra huchallikusqaykichista? 11Chhaynaqa, uyariwaychis: Kutichipuychis preso apamusqaykichis wawqeykichista, Señor Diosmi qankuna contra sinchi phiñasqa kashan, nispa. 12Hinan Efraín ayllumanta wakin umalli qharikuna Johananpa churin Azarías, Mesilemotpa churin Berequías, Salumpa churin Ezequías, Hadlaipa churin Amasiaspiwan awqa-tinkuymanta kutipuq ejercitota anyaspa 13nirqanku: –Ama kayman presota apamuychischu, Señor Dios contra huchanchiskunaqa sinchi askhañan, chaymi payqa ñoqanchis contra sinchi phiñasqa kashan, qankunataq ichaqa chay huchawanpas yapaykukuyta munashallankichisraq, nispa. 14Hinan soldadokunaqa chay umallikunaqpas huñuykusqa runakunaqpas ñawpaqenkuman saqeykapurqanku preso apasqanku llapan runakunata, llat'anasqanku llapan kaqkunatapas. 15Hinan chay tawa umallikunaqa mana p'achayoq presokunata llat'anasqa p'achawan p'achachirqanku. Wakin presokunamantaq qorqanku usut'ata, p'achata, mikhunata, ukyanata ima, hinallataq k'irinkutapas hampiykurqanku. Chaymantataq presokunata Palmerakunayoq Llaqta nisqa Jericopi wawqenkunaman kutichipurqanku, pisi kallpakunatapas asnopi sillaykachispa. Hinaspan chay tawa qharikunaqa Samaria llaqtankuta kutipurqanku. 16Chay tiempokunapin Judá rey Ahazqa Asiria reyman willaqta kacharqan: Yanapaway, nispa niqta. 17Chaykamataq Edom suyu runakunaqa wakmanta Judá suyuman phawaykuspa wakin Judá runakunata presota aparqanku. 18Hinallataq Filistea suyu runakunapas Shefela moqo-moqopi kashaq llaqtakunata, Judá suyu Neguevpi kashaq llaqtakunata llat'anaq phawaykurqanku, hinaspa munaychakurqanku Bet-semesta, Aijalonta, Gederot-ta, Socota llaqtachakunantinta, Timnata llaqtachakunantinta, Gimzotawan llaqtachakunantinta, hinaspa chay llaqtakunapi tiyarqanku. 19Señor Diospunin Judá suyutaqa k'umuykachirqan rey Ahazpa huchan hawa, paymi Señor Dios contra sinchita huchallikuspa Judá runakunata waqllichirqan. 20Asiria rey Tiglat-pilesertaq Ahazman hamurqan, ichaqa manan yanaparqanchu, aswanmi sasachaykunawan mat'iykurqan. 21Ahazqa Señor Dios yupaychana wasita, kamachikunan wasita, umallikunaq wasinkunatawan llat'anarqan, Asiria reyman chay llat'anasqanta qonanpaq, ichaqa manan chaywanpas paytaqa yanaparqanchu. 22Chaywanpas rey Ahazqa sasachaykunawan mat'iykusqa kasqan tiempopin astawanraq Señor Dios contra huchallikurqan. 23Damasco llaqta runakunan Ahazta atiparqan, chaymi payqa yuyaykurqan: Siria reykunaq diosninkunaqa yanapanmi paykunata, ñoqapas chay dioskunaman sacrificiota haywasaq yanapawananpaq, nispa. Hinaspa Damasco runakunaq diosninkunaman sacrificiota haywarqan, ichaqa chaykuna hawan paypas llapa Israelpas pasaqta urmaykapurqanku. 24Hinallataq Ahazqa Dios yupaychana wasipi serviciokunata horqospa p'akirqan, hinaspa yupaychana wasi punkuta wisq'apuspa Jerusalén sapanka calle esquinakunapi altarta ruwarqan. 25Wak'a dios yupaychana altarkunatapas sayarichirqan Judá suyuq llapan llaqtankunapi, wak'a dioskunaman sacrificiota ruphachinanpaq. Ahinapin ñawpa taytankuq Diosnin Señorta sinchita phiñachirqan. 26Ahazmanta wakin willakuykuna qallariymanta p'uchukaykama ruwasqankunamantapas Judá Reykunaq Israel Reykunaq Willakuynin Qelqapi qelqasqan kashan. 27Ahaz wañupuqtinmi Jerusalén llaqtapi p'ampapurqanku, manataq Israel reykunata p'ampanapichu p'amparqanku. Chay qhepatataq churin Ezequías rantinpi kamachikurqan.
Copyright
Learn More


text:
1 Corintios 8Mushuj Testamento Diospaj Shimi (MTDS)
Rurashcalla dioscunaman cushca aichataca mana micunallachu
8 Chai rurashcalla dioscunaman cushca aichamantaca, tucuicunallataj allimari yachanchij. ‘Yachanchijmi’ nishpaca, jatun tucunchijllami. Ashtahuanpish c'uyashpaca, caishujcunapaj alli canatamari rurashun. 2 Maijan, ‘Ñami alli yachaj cani’ nishpapish, yachanataj cashcataca manaraj imata yachanchu. 3 Ashtahuanpish maijanpish Taita Diosta c'uyajca, Diospaj alli rijsishcami.
4 Rurashcalla dioscunaman cushca animalcunapaj aichata micunaca ima mana canchu, chai dioscunallatajpish, ima mana canchu. Shujlla Taita Dios tiyajtami yachanchij. 5 Gentecunaca, “Jahuapipish, cai pachapipish achca dioscunami tiyan” ninmi. (Chashna nijcunapajca, «dioscunapish» «mandajcunapish» achcatajmari tiyan). 6 Ashtahuanpish ñucanchijpajca, shujlla Diosmi tiyan. Paica Yaya Diosmi, Paica tucui ima tiyajtapish rurajmi. Ñucanchijpish Paipajmi canchij. Shinallataj shujlla Mandajmari tiyan, Paica Jesucristomi. Paimantami tucui imapish tiyan, ñucanchijpish paimantami causacunchij.
7 Ashtahuanpish caicunataca, manarajmari tucuicuna yachanchu. Maijancunaca, rurashcalla dioscunata ñaupa adoraj cashca cashpami, ‘Chai dioscunaman cushca aichami’ nishpa, chai yuyaihuan micuncuna. Chaita micushpaca, manaraj sinchi crij cashcamantami, mapayashcata yuyancuna. 8 Ima micunallaca, mana Diosman ashtahuan c'uchuyachinchu. Chashna cashcamantaca micushpapish, mana ashtahuan alli canchijchu. Mana micushpapish, mana yanga tucunchijchu.
9 Ñataj cancunaca, imatapish ‘Micunallami’ nishpa, micushpaca, caishuj manaraj sinchi crijcunata pandachinguichijman. 10 Can alli yachaj cashcamantaca, rurashcalla dioscunata adorana huasipipish micunguillatajmari. Manaraj sinchi crij, can chaipi micushpa tiyacujta ricushpaca, ¿manachu paipish chai dioscunaman cushca aichata micunachinga? 11 Ñataj can, ‘Yachaj cani’ nishpa micushcallamanta, manaraj sinchi crij chingarinman. Cristomari paimanta huañushpa quishpichirca. 12 Cancuna chashna micushpa, manaraj sinchi crijcunata pandachishpa juchallishpaca, Cristotamari p'iñachishpa, juchallinguichij. 13 Chashna cana cajpica, ñuca imata micushcallamanta maijan crij urmanalla cajpica, paita ama urmachingapajca, manataj aichataca micushachu.


text:
1Juc cuti shuntacäna wasiman Jesús çhayaran. Chayçhu maquin wañush runapis caycaran. 2Ricapacujcunana Jesústa ricaparcaycaran: ‹‹Diyawarda caycaptin, mä, allchacächingachush. Allchacächishallanmi achäqui canga›› nir. 3Maquin wañush runatana Jesús niran: ‹‹Llapan ricashunayquipaj içhiy.›› 4Waquin runatana tapuran: ‹‹Diyawardaçhu, ¿allitachu, llutantachu rurashuwan? ¿Washäshuwanchu? ¿‹Wañucuchun› nishuwanchu?›› nir. Tapuptin, llapan upällacaycäriran. 5Chaura Jesús ricapacujcunata ullgush ricapäriran. Rumi shungu captin, sumaj llaquicuran. Maquin wañush runatana niran: ‹‹Maquiquita chutapacuy.›› Chutapacuriptin, maquin allchacäcuran. 6Fariseucunam ichanga juclla aywarcur, mandaj Herodespa yanapajnincunawan parlanacuran imanuypapis Jesústa wañuchinanpaj. 7Chaypita püsu cantunman purïshijnincunawan Jesús aywacuran. Jipantana achcaj Galilea runacuna aywaran. Judea quinranpitapis aywaran. 8Jesús ima rurashancunata mayar, chay-tucuypita runacuna aywaran. Aywaran Judea quinranpita, Jerusalén marcapita, Idumea quinranpita, Jordán mayu wajtanpita, Tiro marca quinranpita, Sidón marca quinranpita. 9Chaymi purïshijnincunata Jesús niran: ‹‹Runacuna quiçhquipämashpanchi lluchcamänanchipita bütita camariy.›› 10Achcajta allchacächisha caycaptin, jishyaçhucuna Jesúsman imanuypapis aywaj yatayllapis yataycunanpaj. 11Jesústa ricashpan supay pucllacushan runacunapis jungurpacuycur, japariypa niran: ‹‹Jamga Tayta Diosninchipa Wawanmi canqui.›› 12Niptin, pï cashantapis mana musyachicunanpaj Jesús sumaj piñacuran. 13Chaypita puntaman Jesús aywaran. Chayçhu shungunman tincushancunata shuntaran. Shuntaptin, 14- 15çhunca ishcaywanta (12) acracuran purïshinanpaj, shiminta willapäcunanpaj, supaycunata jargunanpaj. Paycunata acracuran caçhacunanpaj. 16Çhunca ishcaywan acracushancuna caycaran: ‹‹Pedro›› nishan Simón, 17Zebedeupa wamran Santiaguwan Juan. Paycunatam jutichaparan: ‹‹Boanerges›› nir. ‹‹Boanerges›› ninanga: ‹‹Räyupa wamrancuna›› ninanmi. 18Andrés, Felipe, Bartolomé, Mateo, Tomás, Alfeupa wamran Santiago, Tadeo, ‹‹Marcanpaj nanachicuj›› nishan Simón, 19Judas Iscariote. Payga Jesústa wañuyman jitarpuran. 20Chaypita purïshijnincunawan Jesús wasinman cuticuran. Yapay achcaj runa shuntacaptin, micunanpäpis mana jäcuranchu. 21Chayta mayaycur, yawar-masincuna aywaran apacunanpaj: ‹‹Supayçhi pucllacusha›› nir runacuna rimaptin. 22Jerusalén marcapita çhayaj Moiséspa shiminta yaçhajcunapis nircaycaran: ‹‹Mayur supay Beelzebulta jayararshi, supaycunata jarguycan. Mana Tayta Diosninchitachu jayaraycan.›› 23Chaynuy niptin, Jesús jayapar, tincuchiypa willaparan: ‹‹Quiquin Supay, ¿imanuyparaj quiquinta jargucunman? 24May marcaçhüpis quiquin-pura ticrapanacur, wacpa-caypashi aywacärin. 25May wasiçhüpis majanwan ticrapanacur, raquicaymanshi çhayan. 26Chay-jina mayur supaypis supay-masinwan ticrapanacur, ima ruraytapis mana camäpacunmanchu. Ushyacaymanpis çhayanga. 27Juc runash wasiman yaycapur, wasiyujpa imancunatapis suwacun. Ichanga callpayuj runataräshi mancurnan. Jinarcurräshi imancunatapis ushyajpaj apacun. 28‹‹Sumaj tantiyacunquiman. Runacunapa llapan juchantapis, tucuy-jinanpa pampaman çhurashantapis Tayta Diosninchi junganga. 29Espíritu Santuta ashllir ushyaptinmi ichanga, mana jungangachu. Juchanta aparicushalla imaypis cawanga.›› 30Jesús chaynuy niran: ‹‹Supaypa maquinçhu purin›› nir tumpashanpita. 31Chaynuy willapäcuycaptin, Jesúspa mamanwan wauguincuna çhayaran. Jawallapita jayachiran. 32Juturpaycajcunana niran: ‹‹Tayta Jesús, mamayquiwan wauguiquicunash jawaçhu shuyarpaycäshunqui. Ashishunquish.›› 33Chaura Jesús tapuran: ‹‹¿Pitaj mamä? ¿Pitaj wauguïcuna?›› 34Juturpaycajcunata ricärir, niran: ‹‹Jamcuna mamä, wauguïcuna canqui. 35Pipis Tayta Diosninchipa shungun munashanta rurajcunaga mamäwan, wauguïcunawan, panïcunawanmi tincun.››
Copyright
Learn More


text:
Qallariyman takyachiy
Riy kayta Qallariy > Xbox > Pukllaykunay chanta aswan unanchata akllay.
Sichus pukllay mana listapi kanchu, ichá mana Menu qallariypaq kaqniykiman takyachinchu. Riy kayta Qallariy > Llapa llamkanakuna, pukllaypi paña clicta ruway chaymanta akllay Qallariyman takyachiy. (Chantapas, chaylla yaykunata yapay—wak qawachiq rikuy.)
Xbox llamkanapi, Kunanchay ñitinata akllay, chanta aswan unanchata akllay. Pukllayniyki chikllay, chanta akllay Akllasqa pukllaykuna yapay.
Huk imayna huchuyachiqta yapay
Riy kayta Qallariy > Xbox > Pukllaykunay chaymanta akllay Huk pukllay PC kaqniykimanta yapay. Sichus pukllay mana listapi kanchu, chaymanta mana Menu qallariypaq kaqniykiman yapayta munankichu, huk chaylla yaykunata yapay.
Riy kayta Qallariy > Kipu Maskana chaymanta “%APPDATA%\Microsoft\Windows\Start Menu\Programs” maypi kasqan warapi qillqay, chanta Qillqay ñitiy.
Kay Programakunapi waqaychana, huk chusaq kitipi paña clicta ruway chaymanta akllay Musuq, chaymanta akllay Chaylla yaykuna chaymanta yachachikuykuna qawanapi qatiy.
Xbox llamkanata kichay chaymanta kunanchay ñitinata akllay, chanta aswan unanchata akllay. Pukllayniyki chikllay, chanta akllay Akllasqa pukllaykuna yapay.


text:
1Mayor wauguicuna, nogapis gamcunanog mayor wauguiquimi caycä. Tsaynogpis Jesucristo nacashgancunata quiquëmi ricashcä. Jesucristo cutimur lapantsitami shuntamäshunpag. Tsaymi gamcunata caynog tantyatsë: 2Jesucristuta chasquicog mayiquita ricanayquipag churashga caycarga paycunata shumag ricapäcuy uysha mitseg uyshancunata ricashgannog. Mana niraycälar y guellanaycarga ama ricapäcuytsu. Tsaynogpis guellay-rayculaga ama ricapäcuytsu, sinöga Tayta Diosnintsi munashgannog cushi cushila ricapäcuy. 3Waugui-panicunata olgöpaypa imatapis ama ruratsiytsu. Tsaypa trucanga ali shimilayquipa shacyätsinqui. Tsaynogpis paycuna ricacushunayquipag Tayta Diosnintsi munashgannog ali cawapäcuy. 4Paycunata tsaynog ricaptiquimi pastorcunapa pastornin Jesucristo cutimur: “Alitami rurashcanqui” nishunquipag. Tsaymi paypa naupancho imayyagpis cushishgala cawapäcunquipag. 5Mözupis jipashpis, mayor wauguicunata cäsucäriy. Tsaynogla lapayquipis mana yachag-tucuypa respitanacäriy. Tayta Diosnintsega manami yanapantsu yachag-tucogcunataga. Mana yachag-tucogcunatami itsanga cuyapar yanapan. 6Tsaynog caycaptenga Tayta Diosnintsita cäsucur mana yachag-tucuypa cawapäcuy. Tsaynog cawaptiquimi Jesucristo cutimur: “Alitami rurashcanqui” nir naupanman chasquishunquipag. 7Tayta Diosnintsi yanapaycäshuptiquega imapitapis ama laquicäriytsu. Laquicunayquipa trucanga lapan yarpachacushgayquita paypa maquinman cachaycuy. 8Shumag tantyacushpayqui alcäbula cawapäcuy. Chiquishogniqui diabloga micanaycag leonnogpis puriycan pitapis jutsa rurayman tunitsinanpagmi. 9Tsaynog caycaptenga diabluta mana cäsupaypa Tayta Diosnintsiman yäracur pay munashgannog imaypis cawapäcuy. Gamcuna nacashgayquinoglami may-tsaychöpis waugui-panicuna nacarcaycan. Tsaynog caycaptenga gamcunapis paycunanogla mayjina nacarpis mana jagayaypa Jesucristuman yäracäriy. 10Nogantsi-raycu Jesucristo wanushga captinmi cuyapäcog Tayta Diosnintsi acrashushcanqui gloriacho imayyagpis cawapäcunayquipag. Tsaymi cay patsacho cawashgayquiyag nacaptiquipis Tayta Diosnintsi naupanman chasquishunquipag imaypis mana nacaypana cushishgala cawapäcunayquipag. 11¡Tayta Diosnintsi lapanpagpis munayniyog cashganpita imaypis alabashga cayculätsun! Amén. 12Wauguintsi Silvanuwanmi cay cartata apaycätsimö. Payga Tayta Diosnintsi munashgannogmi imaypis cawaycan. Cay cartata gamcunapag escribiycämö ima nacaycho cashpayquipis Tayta Diosnintsi yanapaycäshushgayquita tantyapäcunayquipagmi. 13Romacho caycag waugui-panicunami salüduncunata apatsicamun. Tsaynogmi cuyashgä waugui Marcuspis salüdunta apatsicamun. 14Waugui-panicunawan wamayänacur jucniqui jucniquipis saludanacärinqui. Jesucristuta chasquicogcunapäga lapanpagpis ali caway cayculätsun. [Amén.]
Copyright
Learn More


text:
1Nätan Jesusman yupachicug-mayïcuna, nogaga lapan shongöpam munayä, jinaman Diostas manacuyä Israel castäcuna salvasha capäcunanpag. 2Paycunaga aliscam munarcayan Dios cäsucuyta. Nätan Dios munangannuy Jesusman yupachicuytaga manam munapäcunchu. 3Paycunaga runacunata “Mana juchaynagmi cayanqui” Dios niyanganta mana tantiapäcurmi, jinaman Jesusman mana yupachicurmi imatas ruracayan quiquincuna munapäcungannuyla “Dios alipag ricamänanchipag” nir. 4Moisés isquirbingancunaga Cristocamam cara. Chaymi cananga payman yupachicugcunaga pi maysi “Nä mana juchaynagmi cayanqui” nisha carcayan. 5Nätan Moisés isquirbinganta cäsucugcunapitaga “Mana juchaynagmi cayanqui” Dios ninganpitaga cay nirmi isquirbirayan: “Pisi cay isquirbishacunata lapanta cäsucugga chay cäsucunganpam cawanga” ninmi. 6Nätan Jesusman yupachicugcunata “Mana juchaynagmi cayanqui” Dios ninganpitaga, cay nirmi isquirbirayan: “Jesús yachrachinganta tantianapagga ‘Jana pachataragchri jegashag’ amam ninquichu”. 7Ni manatan “ ‘Enterrarayangancagtaragchri aywashag pushamunäpag’ ninquipischu” niyanmi. Chaytaga manam pisi rurayta atipangachu. 8Chaymi isquirbishachrüga antis cay niyan: “Chay rimangätaga gamcuna rimarcayanquim, jinaman gamcunaga shumagmi musyarcayanqui” niyan. Chaytam nogacunas willapacurcayä. Nätan chay willapaga cayan aygas tantiacuylam. 9Chayga cay niyanmi: “Jesusga Munayniyog Diosmi”. Jinaman lapan shongonpa “Jesustaga Diosmi cawacächimusha” nigga salvasham canga. 10Chaura lapan shongonchipa yupachicurmi Diospitaga “Mana juchaynagmi” nisha cayanchi. Nätan chay ninganchipam salvashas cayanchi. 11Chaymi isquirbishachrüsi cay niyan: “Pi maysi payman yupachicugcagga, manam pengacushachu canga”. 12Chaymi Israel castapagsi, jinaman juc castapagsi Jesusga Munayniyogninchi cayan. Payga alisca alisca cuyapäcugmi cayan pipag maypagsi manacugcagpagga. 13Chauraga pi maysi chay Munayniyog Jesusta “Salvamay” nigga salvasham canga. 14Chaura ¿imanaypatag manacurcanqui mana payman yupachicurcayarga? Nätan ¿imanaypatag yupachicurcanqui paypita mana mayacurcayarga? Nätan ¿imanaypatag mayacurcanqui, mana pisi chay willapata rimag cayaptinga? 15Nätan chay willapacugcunataga nämi Diosga cachrarayan. Chaymi isquirbishachrüsi cay niyan: “¡Maymay alichr Diospa ali willapan apamugcunaga!” niyan. 16Chay ali willapata lapalan mayacurarcayarsi, manam waquinga “Razonchri” nir chrasquicurcarachu, casquipag ricapäcur. Chaynuy ricapäcunanpitaga nämi Diospa willacugnin Isaías isquirbishanchru cay niyan: “Munayniyog Tayta, willapäcurcangäta manam pisi chrasquicurcanchu” nir. 17Chaura ali willapata mayacurmi Diosmanga yupachicunchi. Nätan chay willapa mayanganchiga cayan Cristopitam. 18Nätan chay willapata paycunaga mayapäcuram. Chaymi isquirbishachrüsi cay niyan: “Chay willapacurcangantaga mayapäcusha limpum maychru chaychrüsi. Jinaman cay pachapa tumanchru yachracunas mayapäcusham chay willapacurcangantaga” niyanmi. 19Nätan ¿chay Israel castäcuna chay willapata manachu tantiapäcura? Au, shumagmi tantiapäcura. Moisespis chay tantiapäcunanpitaga cay nirmi isquirbira: “Nogaga juc casta runacunatam salvashag. Chaynuy salvaptïmi gamcuna Israel castacunaga alisca chriquicurcanqui, jinaman piñäcurcanqui” niram. 20Chaynuytan Diospa willacugnin Isaiassi cay niyan: “Mana ashimag runacunam tariräriman. Nätan mana tapucamag runacunawanmi reguechicurü” ninmi. 21Nätan Israel castacunapita rimar, Diosga willacugnin Isaías isquirbinganchru cay niyanmi: “Nogaga alisca unaymi maquïta chacchararä mana cäsucug, jinaman shongon munangalan rurag runacunata” ninmi.
Copyright
Learn More


text:
1Cananga nishag gamcunachru mandagcunatam ningänuy rurapäcunanpag. Nogasi cayä paycunanuy mandagmi. Nätan nogaga ñawïwanmi Cristo ima-aygatas cunchunganta ricarä. Chaymi gamcunanuy nogas alisca cushicushag Jesucristo cutimuptin. 2Mandagcuna, gamcuna ricapäcuy Diosman yupachicug-mayiquicunata juc uysha michignuy. Ama ricapäcuychu golgue raygolaga u guellanarcayarga. Antis rurapäcuy Diosninchi munangannuy cushisha. 3Gamcuna ama ricapäcuychu lutan munayniyog runa yupayga, antis ali ruragcama capäcuy paycunas gamcunata rircärir alita rurapäcunanpag. 4Chaynuy alita rurarga mas alinnincag Michig aywamuptin, “Gamcunas alisca ali” nisham capäcunqui imaycamas. 5Chaynuytag gamcunas mözucuna, jipashcuna, cäsucurcay gamcunachru mandagniquicunata, jinaman jucniquis jucniquis cäsunacurcay mana alitucular. Chaypitaga isquirbishachrüsi cay niyanmi: “Alitucur mana cäsucugcunata Diosga manam yanapanchu. Antis manchapäcuypa cäsucugcunatam Diosga cuyapälar yanapan” niyanmi. 6Chauragar cäsucurcay alisca Munayniyog Diosninchipa naupanchru, nä üra chrämuptin pay alisca alipag ricapäcushunaypag. 7Ima-aygata munarsi ama laquirapäcuychu. Antis Diospa maquinman chrurapäcuy. Payga ñawilanchrümi carcayächishunqui. 8Gamcuna capäcuy mayag mayagla, jinaman shumag tantiarcur alita rurapäcuy. Chay chregnishugniquicuna Asyagga puriyan muyurigniquicunapam micanaypita gaparag leonnuysi juchäman ishquichipäcushunaypag. 9Chay Asyagpitaga Diosninchiman yupachicuyälar shayapacurcay. Gamcunanuymi mayag chayagchrüsi cay pachachru Jesusman yupachicug-mayiquicunas cunchurcayan. 10Chauraga ima-aygachrüsi cuyapälar yanapäcug Diosga, acrarcayäshunqui Jesucristowan capäcungaypagmi, alisca alipag ricasha imaycamas capäcunaypagmi. Chaura payga mana alä unay cunchuglatam aliman muyuchipäcushunqui, shayapacarcayächishunqui, calpanchächipäcushunqui, jinaman chaynuy alilata cachipäcushunqui. 11Payla munayniyogpag ricasha cachun imaypita imaycamas. Chaynuy cachun. 12Nogaga Jesusman ali yupachicug Silvanowanmi cay ichic cartalata isquirbichicurä gamcunaman apachimunäpag. Caychru piñaparcayag ali cawapäcunaypagmi, jinaman willaparcayag cuyapäcug Diospa ali willapan razoncag cangantam, gamcuna chay ningänuy cawapäcunaypag. 13Babiloniachru Jesusman yupachicug gotucagcunam salüduta aparcayächimushunqui. Paycunatas gamcunatanuymi Tayta Diosga acrasha. Chaynuytan churïnuy cayag Marcossi salüduta aparcayächimushunqui. 14Gamcunas saludänacurcay jucniquis jucniquis, cuyanacur lapan shongoypacama. Jesucristoman yupachicugcuna ali cawapäcuy. Chaynuy cachun.
Copyright
Learn More


text:
1Chaynu kaykunata arnikashanchikllaparaykumi, kriyiq masiykuna, kwirpunchikpi, yarpuyninchikpi ama mana allinkunataqa rurayta yarpurlamapischu kawsashunllapa. Ashwan Taytanchik Dyusta kasur, manchar pay munashankunalata rurar kawsashunllapa. 2Nuqami munani, nuqakunapi kunfyakar kusata munamanaykillapata. Chaqa manami mayqanwanpis mana allintaqa rurashachu kanillapa. Manami mayqantapis uchakuchishachu kanillapa. Chaynulla mana mayqantapis llullachisha imachu kanillapa imapaqpis. 3Qamkunamanta wakinnikillapallataqach'i mana allinta tukusha katkillapa, chay mana allinta tukushaykillaparayku washaykillapata rimaq yupay willashunillapa. Piru manami washaykillapatachu rimayani, chaqa nishurayllapana kusalata munashunillapa nir. Chaynullami kawsayar, manaqa wanunaypaqna karmapis, kusalata munashaykillapa. 4Alliplatami yach'ani chaynu katinmapis, qamkunaqa kasumar munamankillapa nir. Chaymi qamkunata willashurllapaqa alliplata aligriyani qamkunarayku. Chayna imanu qischakarmapis, allipta animakuni, aligriyani ima. 5Macedonia pwibluman ch'ashaymanta-pacha, manami samashachu kanillapa. Ashwanmi maypipis kusalata qischakasha kanillapa. Maypipismi qaryapamaqllapa. Chaymi nuqakuna-shuypaqa kusalata llakir yarpupakurayllapa mana imatapis qamkunapaq yach'archu. 6Piru llakishakunata aligriyachiq Dyusmi nuqakunataqa aligriyachimashallapa, Tito ch'amushanrayku. 7Chaqa ch'amurqa allip shumaqta parlamashallapa, kusala shumaqta samachishaykillapa nir. Tituqami nimashallapapis, alliplatashi qamkuna nuqakunata rikamanayankillapa, chaynulla qamkunaqashi alliplata llakiyankillapa nuqapaq yarpur nir. Chaynu willamatinmi ashwan masta aligriyaray. 8Chay kartata kach'amushayta liyirch'i intrakar llakishaykillapa. Piru kananqami nuqaqa kusala aligrina kani. Chaqa chay kartapi iskribishushayllapaqami uk ratulapaq llakichishushallapa. 9Piru kananqa ashwan qamkuna llakir kriyir, nuqata mana allinta ruramashaykillapapaq, Dyusta llakipamay nishaykillaparayku, alliplata aligriyani. Chaqa qamkunaqami intrakaraykillapa Dyuspaqqa allipla mana allintachu kawsayaraykillapa nir. Chaymi chay mana allinta rurashaykillapapaq llakir, manana mas tukurchu, Dyusmanna tikrakashaykillapa. Intrakashaykillapanu mana llakichishunarllapachu kartataqa iskribishurayllapa. 10Chaqa mana allinkunata rurashanchikkunapaq llakirmapis, Tayta Dyusman tikrakar washakanchik. Chaymi manana llakinchikchu. Piru yanqa kay pachapi kaqlapaq llakir, Dyuspaq mana allin kaqkunata rurarqami, tukuy tyimpupaq wanunchik. 11Qamkunaqami kusata llakirmapis, Dyus munashannulla agwantaraykillapa. ¡Kananqa rikayllapa imanutaq kankillapa! Chay iskribishushayllapaqa manyaqta yarpuchishuranllapa nuqapi kriyinaykillapapaqqa. Chaynulla piñachishuranllapa, manchachishuranllapa ima. Chaymantaqa ashwan kusata rikamanayaraykillapa. Chayna chay uchakusha chaykunataqa kastigaq yupay mana imatapis pakarchu karanta willashaykillapa. 12Chaynumiri, qamkunaman chay kartataqa mana uchachakuqpaq yarpurchu, chaynulla mana chay uchachakashapaq yarpur imachu iskribimuray. Ashwanmi chay kartataqa iskribimuray, Dyus yach'ananpaq qamkunaqa nuqakunapaq llakinkillapa nir. 13Kaykunami nuqakuna kunsulakanayllapapaq kasha. Piru kay kunswilumanmatapis, masta aligriyasha kanillapa Tituta kusa aligrita rikar. Chaqa tukuy qamkunami mushuqmanta animachishaykillapa. 14Nuqami Titutaqa willarayllana qamkunapaqqa, chiqapta paykunaqa kasushunqallapa nir. Chay nishayqami chaynu kasha. Chaymi aligriyani. Chaqa imanutaq qamkunata imatapis karanllata willashurayllapa, chaynullami Tituta willashayllapapis chiqap kasha. 15Chaymi ashwan payqa kusa masta munashunllapa, qamkuna kusata rispitar shumaqta samachir kasuraykillapa, munaraykillapa nir yarpur. 16¡Nuqami tukuy kaykunapaq kusata aligriyani, qamkunapi kusata kunfyakar!
Copyright
Learn More


text:
1Re' hin i Pablo, re' Dios xraaj chi xirupab'aa' chi raj tahqaneel i Jesucristo. Re' hin, wuch'ihil i hermano Timoteo noq xnutz'ihb'aaj taq reje aweh huuj wili, taq i hat i tinimanik taq ree Dios wilkaat taq ar Corinto, eh keh wo' i rutinamiit i Dios i wilkeeb' Acaya, inqataq'aaj taq reje rusuqkiil ak'ux. 2Re' ta naq i rotob'il i suq kiil k'uxliis i ruyeew i QaJaaw Dios, i ruyeew i QaJaaw Jesucristo, wih-oq taq awuuk'. 3Neeta naq inqayeew runimaal wach i ruloq'il i Dios, re' raJaaw i QaJaaw Jesucristo, ruum re' reh i Ajaab'ees i keteloom wachiis aj k'axool, eh qohrutoob'eej chi juneliik. 4Re' wo' reh inye'wik rusuqkiil qak'ux chupaam chu'nchel i ti' k'axik inqak'ul. Eh nik' wach noq i ruyeew rusuqkiil qak'ux i Dios i hoj, je' wo' chik re' noq neenqayeew rusuqkiil kik'ux hoj taqe i k'ahchi' kik'ulum i ti' k'axik ruuk' i suq kiil k'uxliis i ruyeew qeh i Dios i hoj. 5Ruum wi re' hoj xiik' naah i ti' k'axik k'ahchi' qak'ulum yu'naak, je' rukab' i ti' k'axik ruk'ulum chaloq i Jesucristo, je' wo' chik re' noq k'ahchi' qak'ulum jinaj runimaal rusuqkiil qak'ux parub'ihnaal i QaJaaw Jesucristo. 6Wila' re' hoj k'ahchi' qak'ulum i ti' k'axik, ruuk' i re' naa taq areqem rusuqkiil ak'ux i hat ruch'ihil i ko'lemb'al taq awiib'. Eh wila' re' hoj i ruyeew rusuqkiil qak'ux i Dios, naa wo' ruwihiik rusuqkiil taq ak'ux i hat. Chi je' re' nee taq i na a'n rukuyariik taqe ti' k'axik je' rukab' k'ahchi' qak'ulum i hoj yu'naak. 7Re' hoj xti wilik jinaj i ch'iklik wii' qak'ux taq chawiij, ruum qeht'al chi nik' wach noq k'ahchi' taq awehtriik haa' taqe ti' k'axik k'ahchi' qak'ulum i hoj, je' wo' chik re' noq naa taq awehtriik haa' i suq kiil k'uxliis i ruyeew cho qee Dios i hoj. 8Hat taq nuhermano, re' hoj inqaaj chi nee taq inaweht'aliij i ma' k'isa ti' k'axik xqak'ul cho ar i Asia. Jinaj i pajarik xqak'ul cho ar xiik' wo' chik naah ti'kiil ma' naa ta chik qakuyum rik'teesjiik noq xqaq'or i hoj, ar naaqakimiik noq xqakapaaj. 9Re' hoj xa re' naq chik i qakimiik k'ahchi' quy-eem. Eh re' xqak'ul wili kojb'al qana'ojb'al, reh chi ma' naa ta qach'ikaam qak'ux chi qib'il qiib'. Ruuk' la' i Dios naaqaye'em qak'ux, re' i nuksanik cho keh taqe kamnaq chi k'achlik kiwach. 10Eh re' i Dios xko'linik cho qeh, naa wo' kooj ruko'leem chi juneliik, eh naa wo' kooj ruko'leem chuwach i ruyohb'alil i ti'laj kimik. 11Wila' xoj atoob'eej taq chee hat panatiij. Eh wila' k'ih taqe hermano inki a'n cho kitiij chiqiij, k'ih wo' taqe i neekit'iosinik ree Dios i rotob'il i ruyeew cho qeh. 12Re' hoj wilik inye'wik rusuqkiil qak'ux, re' chi saq wach i qakapeb'aal, eh parukorkiil k'acharik inqa a'n chi kixilak i tinamit wili. Eh parukorkiil wo' xojwihik taq chaa wuuk' i hat, ma' ruum ta chi wilik qana'ojb'al chi qutkeel qiib' noq k'acharik inqa a'n parukorkiil. Xa ruuk' la' i rotob'il i Dios i k'ahchi'kooj chi k'acharik chi je' wili. 13Chupaam i qahuuj ma' xtaj i tokoom q'orik xqatz'ihb'aaj taq reje aweh nee la' taq i na a'n rureqariik chi riij noq nee taq inawil wach, eh inwaaj chi nee taq inareq chi riij chi manlik chib'ih ruq'or chupaam. 14Yu'naak ma' chu'nchel ta nareq taq chi riij i xqaq'or taq reje aweh. Re' na' k'oloq ruka'peech i QaJaaw Jesucristo, ko ra'j naa ruch'iklojiik taq ak'ux chi riij re' i xqaq'or taq reje aweh, je' wo' hoj naa wo' ruch'iklojiik qak'ux chawiij taq i hat. 15Re' hin ch'iklik naq nuk'ux ruuk' i wili, chi naa naq wojiik taq cha wilariik chi peet, reh naq chi xponik nuyeew ruman i rusuqkiil taq ak'ux. 16Xnukapaaj naq chi noq ojik i nub'an i Macedonia, naawik'iik ponoq taq chaq'orob'jiik. Eh pan sutinik wo' chik cho Macedonia, naa wo' naq chik wik'iik taq chaawuuk' panuk'ux, reh chi nee naq taq kinatoob'eej ree wojiik Judea. 17Noq xnuyejaa' wach i nub'eeh, ¿mi ma' peet xnukapaaj riij chi korik re'? ¿Inaq'or oon taq i hat chi xa ki'ib' nuk'ux noq inuyejaa' wach i nub'eeh? ¿Mi neerub'an re' chi neenuq'or i korik yu'naak, eh pan junk'aam nee wo' chik inujal wach i nuq'oral? 18Re' Dios ineht'alinik reh chi re' hoj ma' jalaj ta riib' wach i qaq'oral kore' ta nqaq'or taq aweh i korik, eh nee ta wo' chik inqaq'or chi ma' korik taj, 19ruum re' Jesucristo, i Rak'uun i Dios, re' i xqaq'or cho rib'iral taq panaxilak wuch'ihil i Silvano, wuch'ihil i Timoteo, xqaq'or chaloq i korik ma' xqaq'or ta wo' chik chi ma' korik taj. Re' la' Jesucristo i xti korik, re' i xchalik ruuk' i Dios. 20Ruuk' i Jesucristo xooj eloq wach chu'nchel i ruq'orom chaloq i Dios chi naa ruye'em cho qeh. Ruum aj re', noq inqaloq'ej i Dios, Je' ta wo' naq re', qohki parub'ihnaal i Jesucristo. 21Eh re' Dios inye'wik rukowiil qak'ux i hoj, je' wo' taq i hat, chunimjiik i Jesucristo. Eh re' wo' Dios xpaab'anik qeh chub'aan i rukamaj wili. 22Re' wo' Dios xkojwik i qehtalil, eh xuyeew pan qánima i Santolaj Uxlab'al chi je' pee raa' ri'sil i naa ruye'em qeh na' chub'aan. 23Re' hin komajaa' chik kinooj taq chaq'orob'jiik ar Corinto je' rukab' naq ixnukapaaj. Re' Dios ineht'alinik reh chi ruum i ruketeljiik taq awach ma' kinooj taj. 24Re' hoj ma' re' ta ruq'atariik taq awach inqaaj ruuk' taq animaniik, ruum re' taq i hat kow taq chik ak'ux. Atoob'jiik la' taq inqaaj, reh chi neen wihik taq rusuqkiil ak'ux chi nimanik.
Copyright
Learn More


text:
1¡Señor Diosníy, hatun Qaqaymi kanki, qanmanmi waqyakamuyki! Uyarimullawaypuni. Mana kutichimuwaqtiykiqa, Wañuy-pachaman uraykuqkuna hinan kayman. 2Yanapaykuwanaykipaq mañakamusqayta uyariykuway, ch'uya wasiykiman makiykunata mast'arimuqtiy. 3Ama millay runakunatawan kuskata aysawaychu, ama mana allin ruwaqkunatawan apawaychu. Hawa sonqonkupiqa manchay reqsikuqmi kanku, ukhu sonqonkupin ichaqa millayllaña kanku. 4Ruwasqankuman hina hasut'iy, millay ruwasqankuman hina ñak'arichiy. Ruwasqankuman hina muchuchiy, maychus chaskinankuman hina qoy. 5Señor Diospa llapa ruwasqankunata qhawarpariqtinkun, paykunata wañurqarichinqa, manañan sayarinqakuchu. 6¡Saminchasqa Señor Diosqa kachun! Paymi mañakusqaykunata uyariykuwarqan. 7Señor Diosqa kallpasapa hark'aykuwaqniymi, paymanmi tukuy sonqo hap'ipaykukuni, hinan payqa yanapaykushawan. Chaymi sonqoyqa q'ochurikushan, tukuy sonqo takispataq payta yupaychashani. 8Señor Diosqa llaqtantan kallpachaykun, akllasqan reytapas hark'aykunmi qespichinmi. 9Señor Diosníy, llaqtaykita qespichiy, wawaykikunata saminchay. Paykunata michiy, wiñaypaq marq'arikuy.
Copyright
Learn More


text:
1Hinan Señor Diosqa niwarqan: 2Qan, runaq churin, Jerusalenman kutirispa yupaychana wasi contra waqyakuy. Israel suyu contrapas profetizallaytaq, 3Señor Diosmi nin: Ñoqan awqayki tukupuni. Espadaytan horqomusaq, hinaspan wañurachisqaykichis chanin runakunatapas huchasapakunatapas. 4Chaykuna ruwanaypaqmi espadayqa llapa runa contrapuni kanqa wichay suyumanta uray suyukama. 5Chaymi lliw pachantin yachanqaku ñoqa Señor Diosqa espadayta horqokuspayqa manaña waqaychakapuq kasqayta, nispa. 6Chay hinaqa, qan, runaq churin, llaqta runaq qayllanpi sinchi p'akisqa sonqoyoq khuyayta waqaykuy. 7¿Imamantan khuyayta waqaykushanki? nispa tapuykuqtinkutaq, ninki: Hatun llakin kanan kashan. Lliw pachantinmi laqhoyanqa mana k'atay kallpayoq kanankama, manan piqpapas kallpan kapunqachu, llapankun mancharikuymanta khatatatapunqaku. ¡Ñan chayarqamushanña! Chayqa kanqapunin, nispayki. Ñoqa Apu Señor Diosmi chayta nini. 8Señor Diosqa nillawarqantaqmi: 9Qan, runaq churin, profetizaspa niy, Señor Diosmi nin: ¡Qhawariy espadata! ¡Qhawariy! Ñan llusk'achaspa ñawch'ichasqaña. 10Ñawch'ichasqañan runata wañurachinaypaq, llusk'achasqan chhipipishan. (Llaqtalláy, ama kusikuychischu, lliw muchuchiykunamantan kunankama asikurqankichis). 11Sumaqtan llusk'achashanku espadataqa hukpa makin hap'iykunanpaq. Ñan ñawch'ichaspa chhipipisqaña kashan, runa wañuchiqman hap'iykachinanpaq. 12Qan, runaq churin, ¡qapariy! ¡Anchiy! Espadan llaqtayta muchuchinanpaq kashan, Israelpi llapan kamachikuqkunata ñak'arichinanpaq. Llaqtaywan kuska wañunankupaqmi huchachasqa kashan, chhaynaqa takapakuyyá nanaymanta. 13Ñoqa Apu Señor Diosmi llaqtayta probashani, paykunan p'ananayta pisicharqanku, chayqa paykunapaq manan allinchu. 14Chay hinaqa, qan runaq churin profetizay, makiykiwantaq t'aqllapakuy. Espadaqa kuti-kutirispan waqtanqa, chayqa runa wañuchiq espadan, runa wañuchiq manchakuy espadan, llaqtatan hinantin cheqasmanta qhawapayashan. 15Espadan lliwta llaksanqa, askhatataqmi urmachinqa. Llapan wasikunamanmi wañuchiq espadata churaykuni, espadaqa llusk'achasqan chhipipishan, wañurachinapaq ñawch'ichasqañan kashan. 16Yaw, espada, pañamanpas kuchuy lloq'emanpas mat'ay, may ladomanña kutirispapas kuchuy, 17ñoqapas t'aqllakusaqmi phiñakuyniy thaninankama. Ñoqa Señor Diosmi chayta nini. 18Señor Diostaq niwarqan: 19Qan, runaq churin, iskay ñanta pampapi ruwarqoy, chayninta Babilonia rey espadantin hamunanpaq. Iskaynin ñanmi kaq suyullamanta lloqsimunqa. Ñan palqay patapin willakuy qelqata churani, may llaqtamanchus chay ñan risqanta. 20Huk ñanmi kanqa Amón runakunaq Rabá llaqtanman espadantin reypa rinanpaq, huk ñantaqmi kanqa Judá suyuq allin perqayoq Jerusalén llaqtanman reypa rinanpaq. 21Babilonia reytaq sayaykuspa iskaynin ñanpa palqariyninpi suerteta qhawan. Wach'inpin sortean, wasi diosninkunatan tapun, uywakunaq k'ipchannintan qhawan, 22suerte qhawasqantaq lloqsin paña makinpi Jerusalén sutiwan churasqan wach'i. Chay suertetaq karqan perqa thunina carretakunata apanankupaq, lliwta wañuchinankupaq, soldadokunata kamachinanpaq, ¡maqanakusunchis! nispa qaparinanpaq, punkunta perqa thunina carretakunawan kumpachinankupaq, hallp'a montosqa seqanata ruwanankupaq, mana pipas ayqenanpaq hark'achita perqanankupaqwan. 23Chay willakuytaq Jerusalén runakunaman llulla willakuyman rikch'akunqa, allinta rimanakusqanku hawa, chay willakuymi ichaqa paykunata yuyarichinqa mana allin ruwasqankumanta huchachasqa kasqankuta, rikuchinqataq paykuna hap'isqa kanankutawan. 24Chayraykun ñoqa Apu Señor Diosqa nini: Ancha sut'itapuni contraykichispi sayarispaykichismi yuyarichiwankichis huchasapapuni kasqaykichista. Tukuy ima ruwasqaykichispin huchasapa kasqaykichista sut'inchakunkichis. Chaykunamantan hap'irqosqa kankichis. 25Yaw, Israel suyu rey, millay mana chanin runa, qayllaykamushasunkiñan hatun ñak'ariyniykiqa. 26Apu Señor Diosmi nisunki: Qechusunkikun uma k'uyunaykita, ch'utisunkikun coronaykitapas. Lliw imaymanan huk-hinaman t'ikrakunqa: K'umuchisqa kaqmi hatunchasqa kapunqa, hatunchasqa kaqtaqmi k'umuchisqa kapunqa. 27Llapantapunin purunyachisaq, raqay-raqayllaña kanankama. Chaytaqmi qhepapunqa iman kaq raqay-raqay, chanin kamachikuq hamunankama, hinan payman qopusaq. 28Kunantaq, qan, runaq churin, profetizaspa niy, Apu Señor Diosmi Israel runakuna k'amiq Amón runakunata nin: ¡Qhawariy espadata! ¡Qhawariy! Waqaychananmanta horqosqañan sipirananpaq, llusk'achasqañan wañurachinanpaq, illapa hinan lliphllikishan. 29Yanqan rikhuriypi rikusqaykichisqa, watusqaykichispas llullan. Qankunan yuyashankichis chay millay runakunaq kunkan qhoruyta, muchunanku p'unchay chayamusqanrayku. 30¡Qan, espada, kutiykapuy waqaychanaykiman! Paqarisqaykichis cheqaspin taripasqaykichis, maypichus nacesqaykichis suyunpin juzgasqaykichis, 31phiñakuyniytan chayachimusqaykichis, phiñakuspaymi contraykichispi rawrarisaqraq, awqa sonqo runakunamanmi hap'ichisqaykichis, yana alma runakunamanmi qaraykusqaykichis. 32Ruphachisqan kapunki, yawarniykin suyuykiman ch'eqeykunqa, manataqmi qanmanta pipas yuyarinqañachu. Ñoqa Señor Diosmi chayta nini.
Copyright
Learn More


text:
1Chaymanta yachachikushkanwasha Jesuska yuyarkan aypa llaktakunaman riyta. Manarapish rishpa kanchis chunka runakunata kacharkansapa ñawpaykanankunapa. Ishkaymanta ishkaymanta kacharkansapa rinankunapa yachachikuk. 2Chay runakuna yachachikuk rinankunapa Jesuska willarkansapa: —Suk runa chakranpi tarpudu murukuna allita pukuptin aypa peonkunawan pallachinsapa. Kankuna chay llaktakunapi yachachikuk riptikichi aypa runakuna Tata Diosta kreyinayansapa. Paykunaka iden chakrapi pukudu wayukunashinami. Tata Diosta kreyinayak runakuna aypa tiyaptinpish mana tiyanchu yachachikuk runakuna. Chayrayku Tata Diosta roygaychi kachananpa ashwan aypa runakunata rinankunapa yachachikuk. 3Kankuna llaktan llaktan puriptikichi runakuna chiknishunkichi. Paykunaka pumakuna ovejata wañuchikshina wañuchishunkichiman. Chayrayku rishpaykichi allita yuyaykuychi ñuka kankunata sukaman yanapanaynita. 4Ama nima pikshata nima kullkita nima ushutaykichita apaychichu. Chaymanta ñanpi suk runata tinkushpaykichi ama unayaychichu parlachishpa. 5Suk wasipi yaykushpaykichi chay wasiyukta rimachishpa willaychi: “Kanta tukuy wasikipi kawsakmasikikunatapish Tata Diosmi kushichishunkichi.” 6Chashna Tata Dios kushichinanpa willaptikichi ichara chay wasiyuk runaka munanman Tata Dios kushichinanpa. Paykuna munaptinkuna Tata Dioska kushichinkasapa. Mana munaptinkunaka mana kushichinkasapachu. 7Allita chaskishuptinkuna chay wasillapi kipariychi. Ama rillaychichu chikan chikan wasikunapi yaykuk. Chay kiparinaykichi wasipi tukuy karashunankunata mikuychi upyaychi. Paykuna chaywan yachachikushkaykichipa pagarashuykankichi. 8Suk llaktapi chayaptikichi chay runakuna munashushpa karashunkichi. Imatapish kaptin karashuptinkuna mikuychilla. 9Chay chayashkaykichipi unkudu runakunata tarishpaykichi alliyachiychi. Tukuy paykunata willaychi: “Tata Diosmi sukaman munan mandunpi kawsanaykichipa.” 10Chaymanta chikan llaktapi chayaptikichi ichará chaypi kawsak runakuna mana chaskishunayankichimanchu. Chaymanta llukshishpa willaychi: 11“Kankuna mana chaskiwaptikichika ñukaykuna chakinikuna susyanta tapsishpa llukshinisapa. Kankunapi kiparin uchaykichi. Mana chaskiwashpaykichipish allita yachaychi: Tata Diosmi sukaman munan mandunpi kawsanaykichipa.” 12Allita uyariwaychi. Mana chaskishuptikichika Tata Dioska sukaman kastigankasapa. Ñawpa Sodoma llaktapi kawsak runakunamanta Tata Dioska paykunata ashwan sinchita kastigankasapa. 13Jesuska yachachikuyllapi katirkan: —¡Alaw! Chay ishkay llaktakuna Korasinpi Betsaidapi kawsakkunata llakichini. Chay ishkay llaktakunapi aypa almirana ruranata rurashkani. Chaykunata kawashpankunapish uchankunata mana nima wananayansapachu. Chayrayku Tata Dioska paykunata sukaman kastigankasapa. Tiro Sidon llaktakunapi ñuka almirana ruranakunata rurashka kaptinika chaypi kawsak runakuna uchankunamanta wananmansapa karkan Tata Diosta kreyinankunapa. Llakina llachapata churakunmansapa karkan uchpapi tiyarishpa llakinankunapa. 14Chayrayku kastigakunan diya Tiropi Sidonpi kawsakkunamanta Tata Dioska ashwanta kastigankasapa Korasinpi Betsaidapi kawsak runakunata. 15Chaymanta Kapernaum llaktapi kawsak runakuna yuyansapa sieluman riyta Tata Dioswan kawsak. Chashna yuyashpankunapish Tata Dios manami sielumanka pushankasapachu. Manllayba tuta likidu uchkuman kachankasapa mana ñukata kreyiwashkankunarayku. 16Chaymanta Jesuska chay kachaykanan runakunata kashkan willarkansapa: —Yachachikuk riptikichi kankunata uyarishushpaykichika ñukatami uyariwaykansapa. Kankunata chiknishushpaykichika ñukatami chikniwaykansapa. Ñukata chikniwashpankunaka kachamuwak Tatayni Diostapish chikninsapa. Jesus chay kanchis chunka runakunata yachachishpa kacharkansapa. 17Jesus chay kanchis chunka runakunata kachaptin aypa llaktakunapi yachachikuypi purirkansapa. Chaypina kushikuypuru kutishpankuna Jesusta willarkansapa: —Maestru, kanpa shutikipi willaptinikuna supaykunapish kasuwashpankuna runakunamanta llukshishkasapa. 18Chashna chay runakuna willaptinkuna Jesuska willarkansapa: —Ariya shutinipi tukuy layata atipankichi rurayta. Ñuka kawashkani sielumanta supaykunapa ashwan sinchi kamachikukninta llipyakshina urmamuptin. 19Chay supaykuna machakuyshina alakrashina wakllichishunayankichi. Ñuka kankunata sukaman yanapashkaykichi tukuy laya supaykunata karkunaykichipa. Karkuptikichipish mana nimanachishunkichichu. 20Kankuna sukaman kushikushkankichi supaykunata runakunamanta llukshichishpaykichi. Ñuka willaykichi ashwanta kushikuychi shutikichi sielupi killkaduna kaptin. 21Chashna chay runakunata willaptin Tata Diospa Espiritun Jesusta sukaman kushichirkan. Chaypina Tatan Diosta willarkan: —Tatayni, sielupi allpapi allima kamachikukmi kanki. Kanka tukuy mana kreyinakuk runakunallata allita yachachinki. Chaymanta kikinkunallamanta yachak runakunata mana nimata yachachishkankichu. Chayrayku Tatayni, alabayki. Ariya, Tatayni kushikushpa chashna munashkanki rurayta. 22Tatan Dioswan parlashkanwasha Jesuska disipulunkunata willarkansapa: —Tataynika willawarkan ñukalla tukuy layata kamachikunaynipa. Payllami ñukata allita riksiwan. Kankunaka manami allitachu riksiwankichi. Tata Diospa wambran kashpayni ñukallami payta allita riksini. Ñuka munashkayni runakunata riksichiptini Tataynita riksinsapa. 23Chaymanta Jesuska disipulunkunallata pakallalla willarkansapa: —Allita willaykichi. Ñawpa tiempupi yachachikuk runakuna aypa kamachikuk runakunapish sukaman shuyawashpa ruranaynita kawanayarkansapa yachachikunaynita uyarinayarkansapa. Tukuy paykuna mana kawawashpara mana uyariwashpara wañurkansapa. Kankuna ruranaynita kawashpaykichi yachachikunaynita uyarishpaykichi sukaman kushikunkichi. 25Chaymanta suk diya suk runa rirkan Jesusta parlachik. Chay runaka Moisespa killkashkankunata yachachikuk. Payka yachanayarkan Jesus allitachu manachu yachachikuykan nishpa. Chaypina Jesusta ladunchashpa tapurkan: —Maestru ¿imatatí ruranayni tiyan Tata Dioswan mana tukuyniyukta sielupi kawsak rinaynipa? 26Chashna chay runa tapuptinna Jesuska willarkan: —¿Leyishkankichu chay ñawpa killkadukunata? ¿Imata ruranaykipatí willashunki? 27Chaypina chay runaka willarkan: —Moisespa killkashkan riman: “Kamachikuk Tata Diosnikita tukuy shunku kuyanayki tiyan. Tukuy layata allita rurashpa sukaman munashpa allimata yuyashpa Tata Diosta kuyanayki tiyan. Chaymanta kikiki kuyanakukshina tukuy runamasikikunata kuyanayki tiyan.” 28Chaypina Jesuska willarkan: —Allitami ayniwashkanki. Tukuy willawaykanaykita rurashpaykika rinkimi mana tukuyniyukta Tata Dioswan sielupi kawsak. 29Chaypina chay runaka runamasinta mana kuyaykashpa kuyakukshina tukushpana Jesustaka tapurkan: —¿Maykan runatatí kuyasha? 30Chashna chay runa tapuptinna Jesuska yachachishpa suk ejempluta willarkan: —Jerusalen llaktamanta Jeriko llaktaman suk runa rirkan. Ñanpi riykaptin suwakuna tinkurkansapa. Paykunaka tukuy laya tiyapunanta llachapankunatapish kichurkansapa. Wañunayanankaman sukaman makashpa sakirkansapa. 31Ñanpi chay makadu runa wañunayaykaptin suk saserdote chay ñanta riykashpa tarirkan. Payka ladeyashpa mana nima yanapanayashpa sakirkan. 32Chaymanta saserdotepa yanapaknin runa chay makadu runataka tarirkan. Paypish mana yanapanayashpa sakirkan. 33Chaymanta Samariamanta runa chay ñanta riykashpa chay makadu runataka tarishpa llakichirkan. 34Payna sukaman llakichishpa llikipushkankunata tipi wirawan tipi vinuwan ampipurkan. Chaymanta llachapawan llikipushkankunata wankupurkan. Ampishkanwasha burrunpa sawanpi churashpa llaktakaman pusharkan. Suk wasipi churak rirkan chaypi kuydanankunapa. 35Chaymanta kayantin pakariptin chay Samariamanta runa wasi doyñunta kullkita pagararkan. Paytaka willarkan: “Kay unkudu runata allita kuydanki. Kay kushkayni kullki pishiptinka kannami paktachinki. Kutimushpayninami kutichishkayki.” 36Chay ejempluta yachachishpa Jesuska chay yachachikuk runataka tapurkan: —Chay kimsa runakunamanta ¿maykantí makadu runapa kuyak runa karkan? 37Chaypina chay runaka Jesustaka willarkan: —Chay llakichishpa yanapak runa makadu runata kuyarkan. Chaypina Jesuska willarkan: —Kanpish iden chay yanapakuk runashina tukuy runamasikikunata yanapashpa kawsay. 38Jesuska yachachikuyllapi disipulunkunawan tantalla purirkansapa. Suk diya chayarkansapa suk llaktapi. Chaypi suk warmi Marta Jesustaka kushikushpa wasinpi chaskirkan. 39Martapa tiyarkan suk ñañan Mariya. Mariyaka Jesuspa chakin kuskapi tiyarirkan yachachikunanta uyarinanpa. 40Chaykamanka Martaka aypa mikunata yanushpa sukaman turbakuykarkan. Chaypina Jesusta willarkan: —Maestru ¿ariya ñukataka manachu llakichiwanki? Kay ñañaynika sakiwashka sapallayni yanukunaynipa. Willay yanapawak shamunanpa. 41Chashna willaptinna Jesuska Martataka willarkan: —Alaw Marta, rikchak layata rurashpayki sukaman turbakunki. 42Trabajanaykimanta ashwan alli kanman Tata Diospa rimananta yachakunaykipa. Mariyaka ñami allitana yachakuykan. Mana munanichu yachakuykananta michanaykipa.
Copyright
Learn More


text:
1Pascua fiestaman qayllaña kashajtin, Jesús yacharqa horan chayamusqantaña kay pachamanta Dios Tatanman ripunampaj. Imaynatachus kay pachapi Paypata kajkunata munakorqa, ajinata paykunataqa tukukuykama munakorqa. 2Cenata mikhushajtinku, Simonpa churin Judas Iscariotej sonqonman Kuraj Supay yuyaycharqa Jesusta jap'ichinampaj. 3Jesustaj yacharqa Dios Tatanmanta jamusqanta, Diosmantaj kutipushasqanta. Yachallarqataj Dios tukuy atiyta Payman qosqanta. 4Chayrayku cenapi kashaspa sayarerqa, pata p'achanta orqhokuspataj, uj toallata chumpinman warkhuykukorqa. 5Uj ch'illamiman yakuta jich'arqospataj, yachachisqasnimpa chakisninta mayllayta qallarerqa. Chumpimpi karqa, chay toallawantaj ch'akicherqa. 6Simón Pedroman qayllaykojtin, Pedro nerqa: Señor, Qanchu chakisniyta mayllawanki? nispa. 7Jesustaj kuticherqa: Kay ruwasqayta mana entiendenkichu; qhepamanraj entiendenki, nispa. 8Pedrotaj nerqa: Mana jayk'ajpis chakisniyta mayllawankichu, nispa. Jesustaj kuticherqa: Manachus mayllasqayki chayqa, mana Noqajtachu kanki, nispa. 9Jinapi Simón Pedro nerqa: Jina kajtenqa, ama chakisnillaytachu; makisniyta, umaytawan mayllaway, nispa. 10Chantá Jesús payta nerqa: Pichus mayllasqa kashan, chaypata tukuy cuerpon llimphuña; chakisnillanta mayllana tiyan. Qankunaqa llimphuña kankichej, manapis tukuyniykichejchu. 11Jesús yacharqa mayqenninkuchus Payta jap'ichinan karqa, chayta; chayrayku nerqa: Manapis tukuyniykichejchu llimphu kankichej, nispa. 12Chakisninkuta mayllayta tukuytawan, Jesús churakaporqa pata p'achanta. Chantá ujtawan tiyaykukuspa, nerqa: Reparankichejchu imatachus ruwasqayta, chakisniykichejta mayllaspa? 13Qankuna niwankichej: Yachachej Señor, nispa; walejta niwankichej, imaraykuchus chaypuni Noqa kani. 14Noqachus Yachachej Señor kashaspa, chakisniykichejta mayllarqaykichej chayqa, kikillantataj qankunapis chakisniykichejta mayllanakuychej. 15Chayta Noqa ruwani, qankunapis Noqa jina ruwanaykichejpaj. 16Cheqatapuni niykichej: Kamacheqa patronninmanta mana aswanchu, nitaj kachasqapis kachajninmanta aswan kurajchu. 17Sichus chay imasta entiendespa ruwayta yachankichej chayqa, kusikuyniyojmin kankichej. 18Mana tukuyniykichejmantachu chayta nini; Noqa yachani pikunatachus ajllasqayta. Chaywampis kay Qhelqasqaqa junt'akunan tiyan: Noqawan t'antata mikhojqa contray rikhurin. 19Kunanmantapacha chay imasta niykichej, chay imas manaraj junt'akushajtinku, junt'akojtin creenaykichejpaj Noqa pichus kasqayta nerqaykichej, chaypuni kasqayta. 20Cheqatapuni niykichej: Kachasqayta wajyarejqa Noqata wajyariwan, Noqata wajyariwajtaj Kachamuwajniyta wajyarin. 21Chay imasta niytawan, Jesús sonqonta nanachikorqa, sut'inchaspataj nerqa: Cheqatapuni niykichej: Qankunamanta ujniykichej jap'ichiwanqa, nispa. 22Apostolesnintaj paykunapura qhawanakorqanku, yachayta munaspa pimantachus chayta nisqanta. 23Chaypacha apostolesninmanta ujnin kaj, pitachus Jesús munakoj, chay qayllampi kasharqa. 24Simón Pedrotaj señaswan payman nerqa: Tapuriy pimantachus parlashan, chayta, nispa. 25Paytaj Jesuspa qayllampi kaspa, taporqa: Señor, pitaj chayri? nispa. 26Jesús kuticherqa: Pimanchus t'antata chhapuspa jaywasaj, chay kashan, nispa. Chantá Jesusqa t'antata chhapuspa, Simonpa churin Judas Iscarioteman jaywarqa. 27Chaypacha t'antata Judas mikhuykusqantawan, paypa sonqonman Satanás yaykorqa. Jinapi Jesús payman nerqa: Ruwanayashanki, chaytaqa usqhayta ruwamuy, nispa. 28Mikhusharqanku, chaykunaqa mana entienderqankuchu imaraykuchus Jesús jinata nisqanta. 29Wakin yuyarqanku Judas Iscariote qolqe wayaqata jap'isqanrayku payta Jesús nisqanta: Rantimuy, imachus fiestata ruwanapaj mana kanchu, chayta, chayrí wajchasman imallatapis qomuy, nispa nisqanta. 30Judasqa mikhuyta tukuytawan, llojsiporqa; tutañataj karqa. 31Judas llojsejtin, Jesús nerqa: Kunanqa Runaj Churin jatunchasqaña, Diospis jatunchasqallataj Paynejta. 32Sichus Tataqa Churipi jatunchasqa kashan chayqa, Diospis Churita jatunchallanqataj. Chayta manaraj imapi ruwanqa. 33Wawitasníy, manaña unaytachu qankunawan kasaj. Chantataj mask'awankichej; imaynatachus judiosman nerqani, ajinallatataj qankunamampis niykichej: Maymanchus Noqa rishani, chaymanqa riyta mana atinkichejchu. 34Uj mosoj kamachisqata yachachiykichej: Purajmanta munanakuychej. Imaynatachus Noqa munakorqaykichej, ajinallatataj qankunapis purajmanta munanakuychej. 35Qankunachus munanakunkichej chayqa, tukuy runas yachanqanku yachachisqasniy kasqaykichejta. 36Simón Pedroqa Jesusta taporqa: Señor, maymantaj rishanki? nispa. Jesustaj kuticherqa: Maymanchus rishani, chaymanqa kunan mana Noqawan riyta atinkichu; qhepamanraj qhatiwanki, nispa. 37Pedrotajrí nerqa: Señor, imaraykutaj kunan mana Qanwan riyta atiymanchu? Qanraykoqa wañusajpis, nispa. 38Chantá Jesús payta nerqa: Wañuwajchu Noqarayku? Cheqatapuni niyki: Manaraj gallo waqashajtin, qanqa kinsa kutikama ninki Noqata mana rejsiwasqaykita.
Copyright
Learn More


text:
1Chaypïtam janay pachäćhu jatun sumä siñalta licälú. Chayćhümi anćhish anjilcuna cayalcäñä anćhish camacalpü plägacunawan ñacachipäcunanpä. Chaycunawanmi Diospa piñacuynin camacalpunanpä cañä. 2Chaypïtam licälú lamartanuy, ishpiwan nina tacüśhanuy chipyayäta. Chayćhümi śhäcuyalcäña chucarüta, liträtunta llallïcunaca, chay chucarüpa numirunwanpis mana unanchachicücunaca. Chaycuna Diospa uśhan arpantin-camam cayalcäñä. 3Paycuna taquipäcuñä Diosta sirbï Moisespa taquintawan, Uwishcäpa taquintam cay nil: “¡Sumä munayniyu Tayta Diosllá; Lluy lulaśhayquicuna maynu-maynu jatunwan allinmi! Llapa nasyuncunacta Sumä Mandacüní, Rasun chuyamari caminuyquicuna. 4Taytay ¿mayantá mana manchacuśhunquimanchu? ¿Mayantá śhutiquita altuman mana juluycuśhunquimanchu? Amllamari mana juchayu sumä chuya cayanqui. Llapa nasyuncuna śhaycamul manchacuywan amllacta altuman julaycälishunqui llapa lulayniquicuna tincüninman caśhanta camalaycachishayquipïtamari” nil. 5Chaypïtam janay pachäćhu Diospa wasinćhu Sumä Chuya Chuya Sityuca quićhacacüśhanta licälú. 6Chay wasipïtam chay anćhish anjilcunaca yalämun anćhish plägacunacta apacälälisha. Paycunam lïnu nishan chipyayä chuya müdanayü-cama, ürupi waćhacuwan pïchun-chaypa shillwicälälisha-cama capäcuñä. 7Chay tawan cawsäcunämi jucnin uycülun chay anćhish anjilcunäta anćhish ürupi ćhanćhacta, wiña-wiñay simpri cawsä Diospa piñacuynin juntayü-camacta. 8Ñatac Tayta Diospa sumä cayninpïta munayninpïta yalamü untaycäwanmi chay chuya wasica lluy juntäñä. Manatacmi mayantapis yaycachiñächu chay anćhish anjilcunäpa plägancuna camacalpunancamá.
Copyright
Learn More


text:
1¡Yupaychasqa Señor Diosqa kachun! Diosta ch'uya wasinpi yupaychaychis, payta qhapaq hanaq pachanpi yupaychaychis. 2Payta atipasqankunamanta yupaychaychis, payta ancha hatun-kayninmanta yupaychaychis. 3Payta trompeta waqaywan yupaychaychis, payta tawtinkuwan arpawan yupaychaychis. 4Payta tinyakunawan tusuywan yupaychaychis, payta tawtinkuwan qenawan yupaychaychis. 5Payta chinlín niq platillokunawan yupaychaychis, payta chanlán niq platillokunawan yupaychaychis. 6Tukuy kawsaqkuna Señor Diosta yupaychaychis. ¡Yupaychasqa Señor Diosqa kachun!
Copyright
Learn More


text:
1Richkaspanmi Jesus rikururqa nacekusqanmantapuni ñawsa runata. 2Hinaptinmi discipulonkuna tapurqa: —Yachachikuq ¿imanasqataq wak runaqa nacerqa ñawsa? ¿Tayta-mamanpa huchanmantachu icha kikinpa huchanmantachu? —nispa. 3Jesusñataqmi nirqa: —Manam kikinpa huchanmantachu nitaq tayta-mamanpa huchanmantachu, kayqa karqa Diospa rurasqankuna qawanankupaqmi. 4Punchawraq kachkaptinqa llamkanaymi kachamuwaqniypa rurasqankunapi, tutayaramuptinmi ichaqa manaña atiymanñachu llamkayta. 5Kay pachapiraq kanaykamaqa runakunatam achkisaq. 6Chaynata nispanmi allpaman toqaykuspan mituta rurarurqa hinaspam ñawsapa ñawinman llusiykuspan 7nirqa: —Rispayki mayllakaramuy Siloe estanquepi —nispa. Siloeqa “kachasqa” ninanmi. Chay runam rispan mayllakaramurqa hinaspam kutimurqa qawakustinña. 8Vecinonkunawan limosnero kasqan rikuqkunam nirqaku: —¿Kayqa tiyaykuspa limosna mañakuqchús? —nispa. 9Chaymi wakinñataq nirqaku: —Arí, paypunim —nispa. Wakinninñataqmi nirqaku: —Manam paychu, rikchayllam-rikchakun —nispanku. Hinaptinmi Kikinña nirqa: —Arí, ñoqam kani —nispa. 10Hinaptinmi tapurqaku: —¿Imaynamá qawarikururqankiqa? —nispa. 11Payñataqmi willakurqa: —Jesus sutiyoq runam mituta ruraykuspan ñawiyman llusiykuwarqa hinaspam niwarqa: “Siloe estanqueman rispayki mayllakaramuy” nispan. Rispaymi mayllakamurqani hinaspam qawarikururqani —nispa. 12Chaymi Paykunañataq nirqaku: —¿Maypitaq kachkan chay runaqa? —nispa. Hinaptinmi chay runañataq nirqa: —Manam yachanichu —nispa. 13Chay qawarikuq runatam fariseokunaman pusarqaku. 14Paytaqa Jesusmi sanoyarachirqa samana punchawpi mituta ruraykuspan. 15Fariseokunam tapurqa chay runata ñawsa kachkaspaqa imaynam sanoyarusqanmanta. Paymi willakurqa: —Mituta ruraykuspam ñawiyman llusiykuwarqa hinaptinmi mayllakuruspay qawarikururqani —nispa. 16Wakinnin fariseokunañataqmi nirqa: —Chay sanoyarachisuqniki runaqa manam Diosmantachu samana punchawpi mana samasqanrayku —nispa. Wakinninñataqmi nirqaku: —Huchasapa runaqa ¿imaynataq ruranman milagrokunataqa? —nispanku. Chaynapim runakuna kikinkupura mana acuerdochu karqaku. 17Mosoqmantam tapurqaku chay ñawpaq kaq ñawsata: —Qamqa ¿imaninkitaq ñawiki qawarichisuqniki runamantaqa? —nispa. Hinaptinmi payñataq nirqa: —Payqa Diosmanta willakuqmi —nispa. 18Judiokunañataqmi mana creerqachu ñawsa kaspan kunanñataq qawarikurusqanta chaymi qayachimurqaku tayta-mamanta 19hinaspam tapurqaku: —¿Kay runapa tayta-mamanchum kankichik, paychum nacesqanmantapuni ñawsa nisqaykichik? ¿Imaynataq kunanqa qawakuchkanña? —nispa. 20Paykunañataqmi nirqaku: —Arí, ñoqaykum tayta-maman kaniku, yachanikum ñawsa nacesqantaqa. 21Ichaqa manam yachanikuchu imaynam qawarikusqantapas chaynataq pim ñawin sanoyachisqantapas. Tapuychik payta, yuyayniyoqñam, kikinmi willakunqa —nispa. 22Tayta-mamanqa chaynataqa nirqa judiokunata manchakuspankum. Chay judiokunaqa ñam tanteanakururqakuña pipas: “Jesusqa Cristom” niptinqa huñunakuna wasimanta wischurunankupaq. 23Chayraykum tayta-mamanqa nirqa: “Tapuychik payta, yuyayniyoqñam payqa” nispa. 24Judiokunam mosoqmanta qayachimurqa ñawpaq ñawsa kaqta hinaspam nirqaku: —Cheqapta rimaspa Diosta alabay, ñoqaykuqa yachanikum chay runaqa huchasapa kasqanta —nispa. 25Payñataqmi nirqa: —Ñoqaqa manam yachanichu huchasapa kasqantaqa, yachakunim ichaqa ñawpaqtaqa ñawsa kachkaspaypas kunan qawakusqayta —nispa. 26Chaymi mosoqmanta tapurqaku: —¿Imanaykusurqankitaq? ¿Imatataq ruraykusurqanki ñawiki qawarikurunanpaq? —nispa. 27Payñataqmi nirqa: —Ñam nirqaykichikña, ichaqa manam uyariwankichikchu. ¿Imapaqñataq munankichik yapatawan ninaytaqa? Seguroch qamkunapas puriqmasinña kayta munankichik —nispa. 28Chaynata niptinmi insultaspanku nirqaku: —Chay runataqa qanmi qatichkanki, ñoqaykuqa qatiniku Moisestam. 29Ñoqaykuqa yachanikum Diosqa Moiseswan rimasqanta. Jesusmantam ichaqa mana yachanikuchu maymantam kasqantapas. 30Chay runañataqmi nirqa: —¡Admirakuypaqmi kayqa! Maylawmantam kasqanta mana yachachkaptikichikpas ñoqallaytam qawariykachiwan. 31Yachasqanchikman hinapas Diosqa manam huchasapakunataqa uyarinchu aswanqa yupaychaqninkunallatam hinaspa paypa munasqan ruraqkunallatam. 32Kunankamam manaraq uyarikurqachu nacesqanmantapuni ñawsata pipas qawarichisqanmantaqa. 33Sichu chay runa Diosmanta mana hamuspaqa manachá kaykunataqa ruranmanchu —nispa. 34Chaymi judiokunañataq nirqaku: —Qamqa nacerqankipas huchapa huntasqanmi ¿hinachkaspachu yachachiwaykutaraq munanki? —nispa. Chaynata niruspankum qarqorurqaku huñunakunanku wasimanta. 35Jesusmi yacharurqa chay runata huñunakunanku wasimanta wischurusqankuta, paywan tupaykuspanmi nirqa: —¿Creenkichu Diosmanta Hamuq Runapi? —nispa. 36Chay runam nirqa: —Señorlláy ¿pitaq payqa payman iñikunaypaq? —nispa. 37Chaymi Jesusñataq nirqa: —Ñam rikuykunkiña, ñoqam kani qanwanmi rimachkani —nispa. 38Chaymi chay runa nirqa: —Iñinim Señor —nispa. Chaynata niykuspanmi qonqorakuykuspa adorarqa. 39Jesusñataqmi nirqa: —Ñoqaqa kay pachamanqa hamurqani allin arreglo ruraqmi hinaspa ñawsakunapa ñawin kichaykuqmi chaynapi wakinkunañataq qawakuchkaspankupas mana rikukunankupaq —nispa. 40Wakinnin fariseokunañataqmi chayna nisqanta uyariruspanku nirqaku: —Chaynaqa ñoqaykupas ñawsachiki kaniku —nispa. 41Hinaptinmi Jesusñataq nirqa: —Ñawsa kaspaykichikqa mana huchayoqchá kawaqchik, ichaqa: “Qawakunikum” nisqaykichikraykum huchayoq kankichik —nispa.
Copyright
Learn More